Našli ste si pod stromčekom PlayStation 4? Čo ako prvé spraviť s konzolou

Prinášame prehľad krokov, ktoré môžu pri novej konzole prísť vhod.

Konzolu samozrejme môžete plnohodnotne používať aj bez pripojenia, obrali by ste sa však o niekoľko dôležitých funkcií. V prvom rade je to obchod PlayStation Store, v ktorom si môžete sťahovať demá, hry, pozadia, hudbu či aplikácie do konzoly. Pripojenie k internetu vám však dovolí sťahovať aktualizácie pre hry či systém, byť v kontakte s priateľmi, môžete sa pridať do herných komunít, zdieľať dojmy, fotografie či videá. Takisto sa môžete prihlásiť do predplatenej služby PlayStation Plus, vďaka ktorej získate každý mesiac prístup k niekoľkým hrám, ale budete môcť hrať aj multiplayerové hry. Sony pravidelne vydáva systémové aktualizácie, ktoré nielen opravujú chyby a vylepšujú výkon, ale dokážu pridať aj nové funkcie. V aktualizácii 5.00 napríklad pridala aj češtinu ako systémový jazyk. Ak by ste nemali prístup k internetu, najnovšiu aktualizáciu si môžete stiahnuť aj cez počítač na tomto odkaze a pomocou USB kľúča ju preniesť do konzoly. Bez účtu sa nebudete môcť pripojiť do PlayStation Store a sťahovať si demá či iný bezplatný obsah, kupovať hry či hrať multiplayerové hry. Návod, ako si vytvoriť konto, nájdete na tomto odkaze. Ako krajinu pôvodu si môžete vybrať aj Slovensko, pričom PlayStation Store je dostupný aj u nás. Zaplatiť za obsah sa dá buď kartou, alebo predplatenými kupónmi z kamenných obchodov. PlayStation 4 dokáže rozšíriť svoje funkcie aj prostredníctvom aplikácii, ktoré sa dajú zdarma stiahnuť v PlayStation Store. V obchode nájdete napríklad Media Player, ktorý umožňuje púšťanie hudby či videí v najbežnejších formátoch (.mkv, .avi, .mp3, .mp4 a ďalšie). Súbory môžete v konzole spustiť jednoducho cez USB kľúč, alebo si ich budete streamovať priamo do konzoly cez domáci multimediálny server. Ak si do konzoly prenesiete vlastnú hudbu, môžete si ju navyše pustiť počas hrania v prípade, ak vám nebude vyhovovať pôvodná. PlayStation 4 tiež dokáže priamo prehrať aj filmové DVD či Blu-ray disky. V obchode nájdete aj aplikáciu pre hudobnú službu Spotify, jednoduchý strihací a editovací program Share Factory, či aplikácie pre YouTube či Twitch, alebo filmové služby ako HBO Go, Netflix, Filmbox Live a ďalšie. Ak ste si pri úvodnom nastavení nemohli vybrať češtinu a chceli by ste, v hlavnom menu stlačte šípku hore a choďte do položky [Settings], vyhľadajte [Language] a z ponuky vyberte [System Language]. Potom už len stačí nájsť češtinu a potvrďte stlačením tlačidla [X]. Uistite sa však najprv, že verzia systému je minimálne 5.00, inak češtinu v nastaveniach nenájdete. Batéria ovládača ku konzole má nanešťastie veľmi krátku životnosť len pár hodín, no dá sa o niečo predĺžiť. Stlačte a podržte tlačidlo [PlayStation] v strede ovládača a v menu nájdite [Zvuk a zariadenia/Sound and Devices] a v položke [Jas svetelnej lišty ovládača DUALSHOCK 4/Brightness of DUALSHOCK 4 Light Bar] zvoľte [Matný/Dim]. Takisto môžete nastaviť, po koľkých minútach ničnerobenia sa má ovládač vypnúť. Nastavte si preferované ovládanie - Príde vhod, ak vám nevyhovuje ovládacia schéma a hra zmenu neumožňuje. Hľadajte v [Nastavenia/Settings] a v položke [Prístupnosť/Accessibility] vyberte [Priradenie tlačidiel/Button Assignments]. Pripojte si slúchadlá priamo do ovládača - Vhodné, ak nechcete rušiť zvukom z televízora svoje okolie. Fungujú akékoľvek bežné slúchadlá. Musíte len zmeniť výstup zvuku do slúchadiel: stlačte a podržte tlačidlo [PlayStation] na ovládači a v menu nájdite [Zvuk a zariadenia/Sound and Devices] a v položke [Výstup pre slúchadlá/Output to Headphones] zvoľte [Všetky zvuky/All Audio]. Píšte pohybom na dotykovom senzore ovládača - Zdĺhavému vyťukávaniu písmen sa dá vyhnúť, ak pri vypisovaní na virtuálnej klávesnici stlačíte pravú páčku [R3]. Potom už len stačí pohybovať po senzore ako na dotykovom displeji telefónu. Stlačením senzora písmenko vyberiete. Ukladajte si zábery a videá z hrania - Jednu z nových funkcií predstavuje schopnosť konzoly kedykoľvek zachytiť obrázok alebo rovno aj video z hrania. Tlačidlo [SHARE] nájdete vpravo od smerových šípok. V základnom nastavení predstavuje jedno stlačenie nahrávanie videa, druhé stlačenie ho zastaví. Dve rýchle stlačenia zas uložia obrázok. V menu si pritom môžete nastaviť kvalitu. Upracte si hlavné menu - Hry, aplikácie a iné položky nemusíte mať všetky naraz v hlavnej lište, môžete si ich upratať do vlastných priečinkov. Stačí v hlavnom menu nájsť položku [Knižnica/Library] a následne v [Zložky/Folders] zvoliť položku [Vytvoriť novú/Create New]. Prispôsobte si zobrazenie - Hendikepovaní hráči si môžu prispôsobiť rôzne nastavenia konzoly, od zväčšenia vecí na obrazovke, cez väčší text, až po vyšší kontrast. Hľadajte v [Nastavenia/Settings] a v položke [Prístupnosť/Accessibility] si môžete zmeniť príslušné nastavenia. Pustite si vlastnú hudbu - Ak si chcete cez konzolu pustiť vlastnú hudbu, musíte použiť USB kľúč, na ktorom vytvoríte priečinok [Music]. Doňho potom vložíte všetky hudobné súbory. Zapojte kľúč do konzoly, v hlavnom menu vyberte [Knižnica/Library] a v položke [Aplikácie/Applications] nájdite [Hudobný prehrávač USB/USB Music Player].


Ryanair plánuje napadnúť kúpu skrachovanej Air Berlin nemeckou Lufthansou

Írska nízkonákladová letecká spoločnosť chce napadnúť dohodu Lufthansy o kúpe časti zbankrotovaného nemeckého leteckého prepravcu Air Berlin.

LONDÝN. Írska nízkonákladová letecká spoločnosť Ryanair chce napadnúť dohodu Lufthansy o kúpe časti zbankrotovaného nemeckého leteckého prepravcu Air Berlin. Írska letecká spoločnosť uviedla, že proti transakcii v sume 210 miliónov eur bude namietať na európskom úrade pre ochranu hospodárskej súťaže. Informoval o tom britský portál bbc. com. Lufthansa plánuje použiť lietadlá firmy Air Berlin na rozšírenie činnosti svojej nízkonákladovej dcérskej firmy Eurowings. S prepravcom Air Berlin sa Lufthansa dohodla na kúpe jeho dcérskych spoločností Niki a LG Walter a ďalších 20 lietadiel. Uviedol to portál bbc. com.Ryanair už skôr označil rokovania za "šité na mieru" s cieľom posilniť Lufthansu. "V pravý čas predložíme túto záležitosť úradu EÚ na ochranu hospodárskej súťaže," povedal hovorca firmy Ryanair. Šéf nemeckého protimonopolného úradu Andreas Mundt sa vyjadril, že Európska komisia transakciu podrobne preskúma a nemecké úrady budú proces pozorne sledovať. Generálny riaditeľ Lufthansy Carsten Spohr vyslovil očakávanie, že Európska únia schváli kúpu časti Air Berlin do konca tohto roka, informoval portál.Letecký prepravca Air Berlin vyhlásil bankrot v auguste. Firma Etihad, ktorá je najväčším akcionárom Air Berlin, sa totiž rozhodla, že už nebude poskytovať financie. Za minulý rok Air Berlin vykázal rekordnú stratu 782 miliónov eur.


Trumpove poznámky o kongresmankách odsúdila Kanada aj Veľká Británia

Trump ich posielal do rodných krajín, ale všetky sa narodili v USA.

WASHINGTON. Najnovšie útoky amerického prezidenta Donalda Trumpa na štyri mladé kongresmanky z opozičnej Demokratickej strany vyvolali vlnu odsúdenia nielen v Spojených štátoch, ale aj v zahraničí. Jasne sa proti nim postavili aj dvaja tradiční americkí spojenci, Kanada a Veľká Británia. Kauza je výbušná najmä tým, že žiadna z týchto žien nie je biela Američanka, a preto Trumpove vyjadrenia silno zaváňajú rasizmom. Americký prezident v minulosti už viackrát vyhlásil, že nie je rasista, vždy po čase sa však vráti k výrokom, ktoré toto jeho tvrdenie spochybňujú. "Je zaujímavé sledovať, ako ´progresívne´ demokratické kongresmanky, ktoré pôvodne pochádzajú z krajín, ktorých vlády sú kompletná a totálna katastrofa, majú najhoršie, najskorumpovanejšie a najhlúpejšie vlády (ak vôbec majú funkčnú vládu), zrazu hlasno a vzdorovito hovoria občanom Spojených štátov, najväčšieho a najmocnejšieho Národa na svete, ako si máme vládnuť," začína Trump svoj najnovší tweet, ktorý vzbudil rozruch v USA aj v zahraničí. "Prečo sa nevrátia naspäť a nepomôžu s opravou tých totálne zničených a zločinom zamorených miest, z ktorých pochádzajú. Potom sa môžu vrátiť a ukázať nám, ako sa to robí. Tieto miesta nutne potrebujú vašu pomoc, už včera bolo na váš odchod neskoro," napísal Trump kongresmankám Alexandrii Ocasio-Cortez, Ilhan Omar, Ayanne Pressley a Rashide Tlaib. Tri členky tohto "komanda", ako ich Trump nazýva, sa pritom narodili v Spojených štátoch, a všetky štyri majú prirodzene americké občianstvo. "Pán prezident, krajina, z ktorej ´pochádzam´ a krajina, na ktorú som prisahala, sú Spojené štáty," reagovala na Trumpa Ocasio-Cortez. Prezident sa podľa nej "nevie zrovnať s myšlienkou Ameriky, ktorej súčasťou sme aj my". Šéfka poslancov Demokratickej strany v Snemovni reprezentantov amerického Kongresu Nancy Pelosiová na Trumpove výroky reagovala s tým, že prezident sa snaží "spraviť Ameriku opäť bielou", čím parodovala jeho ústredné motto "Spravme Ameriku opäť veľkou". Aj republikánska senátorka Susan Collinsová vyzvala prezidenta Trumpa, aby zo svojho účtu na Twitteri odstránil príspevky. Collinsová tieto výroky označila za absolútne neprijateľné, informovala agentúra AFP. Senátorka uviedla, že napriek tomu, že nesúhlasí s názormi ľavicových kongresmaniek, "prezidentov tweet o tom, že niektoré členky Kongresu by sa mali vrátiť 'tam, odkiaľ prišli', je ďaleko cez čiaru a mal by ho stiahnuť". Prezident sa napriek mohutnému tlaku kongresmankám odmieta ospravedlniť, a naopak ešte vyhlásil, že to ony by sa mali "ospravedlniť Krajine, občanom Izraela a tiež Úradu prezidenta, za hnusný jazyk, ktorý používajú, a za tie strašné veci, ktoré povedali". "Strašne veľa ľudí sa na ne hnevá za ich príšerné a odporné činy!" protvrdil v pondelok Trump. "Hnusným jazykom" pravdepodobne prezident myslel vyjadrenie jednej z dotknutých mladých kongresmaniek, ktorá ho nedávno pomenovala vulgárnym výrazom, a Izrael zas súvisí s kauzou z apríla, keď Ilhan Omar vyhlásila, že organizácie podporujúce politiku Izraela majú príliš veľký vplyv na časť amerických kongresmanov a naznačila, že niektorí členovia Kongresu sú za to "platení". Viacerí komentátori aj politici vrátane Trumpa ju vzápätí obvinili z antisemitizmu a od tohto výroku sa nakoniec dištancovala aj Demokratická strana. Proti Trumpovým výrokom sa v pondelok jednoznačne ohradil kanadský premiér Justin Trudeau, ako aj hovorca britskej premiérky Theresy Mayovej James Slack. "V Kanade to takto nerobíme," reagoval na Trumpa Trudeau. "Občania Kanady aj iných krajín dobre vedia, čo si o takýchto prejavoch myslím," dodal kanadský premiér. "Jazyk, ktorý bol použitý v súvislosti s týmito ženami, je úplne neakceptovateľný," reagoval na výroky amerického prezidenta Mayovej hovorca.


Bratislavský hrad hostil konferenciu o Márii Terézii

BRATISLAVA. Podujatie Vitam et Sanguinem Mária Terézia a Uhorsko 1740–1780 sa konalo v rámci Bratislavských korunovačných dní pri príležitosti tristého výročia od narodenia najvýznamnejšej uhorskej panovníčky. Na konferencii sa zúčastnili historici a iní odborníci zo Slovenska, Rakúska, Maďarska a Poľska. Vo svojich prednáškach sa venovali súvislostiam z obdobia vlády Márie Terézie. Podujatie ukončila baroková kratochvíľa v barokovej záhrade na Bratislavskom hrade v dobových kostýmoch. Konferenciu organizoval Bratislavský okrášlovací spolok so Slovenským národný múzeom v spolupráci s poprednými vedeckými inštitúciami, pod záštitou predsedu Bratislavského samosprávneho kraja Pavla Freša.


ANO rokovalo s komunistami o prioritách v snemovni

ANO sa v nedeľu stretne aj so stranou STAN.

PRAHA. Predstavitelia hnutia ANO, ktoré zvíťazilo vo voľbách do Poslaneckej snemovne českého parlamentu, v nedeľu rokovali so zástupcami KSČM o povolebnom usporiadaní a chode snemovne. Podľa predsedu KSČM Vojtěcha Filipa bude ich prioritou zákon o referende, čo vraj šéf ANO Andrej Babiš nevylúčil. Podľa Filipa sa vyjednávači nerozprávali o prípadnej podpore ani spolupráci, ktorú si navyše kvôli malým programovým prienikom nedokáže príliš predstaviť. Vysvetlil, že komunisti sú autentickou ľavicou, zatiaľ čo ANO predstavuje pravicu. "Spoločné body programu sú obmedzené na všeobecný záujem, nie na rokovanie o vláde," povedal Filip po rokovaniach, informoval spravodajský server Novinky.cz. "Povedali sme, že našou prioritou bude zákon o referende," konštatoval Filip. S Babišom sa podľa svojich slov zhodli, že by v snemovni mala vzniknúť stála komisia pre ústavu a pre rokovací poriadok. Podľa Filipa išlo o úvodnú schôdzku, ďalšie by mali nasledovať po zostavení poslaneckých klubov. Popoludní budú s hnutím ANO rokovať predstavitelia hnutia STAN. Babiš oznámil ešte v sobotu večer, po oznámení výsledkov volieb, že chce viesť rozhovory so všetkými parlamentnými stranami. Ich lídrov pozval na rokovanie. Na otázku, či tak štartuje rokovania o podobe budúcej vládnej koalície, však Babiš odpovedal len, že chce teraz rokovať o podobe Poslaneckej snemovne a o tom, s kým by chcel utvoriť vládnu koalíciu, sa jednoznačne nevyjadril. Prvý podpredseda hnutia ANO Jaroslav Faltýnek v povolebnej diskusii na ČT24 doplnil, že ANO bude rešpektovať pomerné zastúpenie v snemovni. "Tento princíp (pomerného zastúpenia) sme ctili pri voľbe orgánov snemovne, či už to boli podpredsedovia snemovne, alebo predsedovia jednotlivých výborov," povedal Faltýnek. Rokovania o zostavení vedenia snemovne však podľa neho môžu byť komplikované, keďže do dolnej komory sa po prvý raz prebojovalo až deväť strán. Hnutie ÁNO chce síce najskôr rokovať o vedení Poslaneckej snemovne, to sa ale podľa predsedu KDU-ČSL Pavla Bělobrádka nedá oddeliť od vyjednávania o samotnej vláde. "Vedenie snemovne bude úzko súvisieť aj s tým, aká bude budúca vláda. My sme tiež mali podpredsedu snemovne ako koaličná strana. Ale nemyslím si, že bude deväť podpredsedov snemovne. To by bol úplný nonsens," povedal v povolebnej debate. Pozvanie od Andreja Babiša na rokovanie dostal aj líder ČSSD Lubomír Zaorálek. "Výsledok volieb musíme rešpektovať a musíme začať rokovať minimálne o tej snemovni," povedal. Rokovania však podľa neho budú komplikovať aj vyjednávania o vládnej koalícii. Ak by ale išlo všetko rýchlo, Zaorálek by si vedel predstaviť, že nová vláda by sa mohla sformovať už v priebehu decembra. Do povolebného vyjednávania navyše zasiahnu aj blížiace sa prezidentské voľby či zostavovanie rozpočtu na budúci rok. Zástupcovia strán doterajšej vládnej koalície ANO, ČSSD a KDU-ČSL Jaroslav Faltýnek, Lubomír Zaorálek a Pavel Bělobrádek v debate deklarovali, že budú stáť za návrhom štátneho rozpočtu aj v novej snemovni. Tam by mali mať tieto strany spoločne opäť väčšinu, aj keď už v inom pomere síl, pripomenul portál Novinky.cz. Podľa predsedu TOP 09 Miroslava Kalouska sa teraz silným hráčom stáva aj samotný český prezident Miloš Zeman. "Nemyslím si, že sa bude pán prezident akokoľvek ponáhľať. Po skončení volieb do poslaneckej snemovne sa stal veľmi silným hráčom pri zostavení budúcej vlády a bude si dávať veľký pozor, aby strany, ktoré mu ešte jasne nevyjadrili svoju nepodporu, mu ju nevyjadrovali aj naďalej." Strana piráti, ktorá vo voľbách skončila na treťom mieste sa v nedeľu vôbec po prvý raz zíde na rokovaní poslaneckého klubu. "Zaujímajú nás miesta vo výboroch, ktoré sú kľúčové pre realizáciu našich priorít. Zaujíma náš školstvo, kultúra alebo oblasti, kde môžeme tlačiť na digitalizáciu a štátnu správu," uviedol v debate šéf Pirátov Ivan Bartoš. Poprední predstavitelia hnutia ANO sa v priebehu povolebného večera vyjadrovali rôzne o tom, kto by mohol byť v novej vláde ich partnerom. Prvý podpredseda hnutia ANO Jaroslav Faltýnek by napríklad rád oslovil doterajších koaličných partnerov ANO a síce ČSSD a KDU-ČSL, ďalší však spoluprácu s nimi vylučovali. Poprední členovia ÁNO tiež odmietali koalíciu s hnutím Sloboda a priama demokracia (SPD) či Komunistickou stranou Čiech a Moravy (KSČM). Hnutie ÁNO zvíťazilo v sobotu vo voľbách do Poslaneckej snemovne parlamentu Českej republiky s veľkým náskokom pred v poradí druhou Občianskou demokratickou stranou (ODS). ANO získalo takmer tridsať percent voličských hlasov a v Poslaneckej snemovni tak bude mať 78 kresiel.


Deväť slovenských lodí postúpilo do semifinále, najviac sa darilo kanoistom

V kvalifikácii neuspela iba kanoistka Macejková.

TACEN. Deväť z desiatich slovenských lodí postúpilo z piatkovej kvalifikácie do víkendových semifinálových jázd v rámci 3. kola Svetového pohára vo vodnom slalome v slovinskom Tacene. Uspeli všetci traja kanoisti (Matej Beňuš, Alexander Slafkovský a Michal Martikán) aj kajakári (Jakub Grigar, Martin Halčin a Andrej Málek). Z postupu sa tešili tiež obe kajakárky (Jana Dukátová a Elena Kaliská) a jedna z dvoch kanoistiek (Simona Glejteková). Simona Maceková neuspela v prvej ani v druhej jazde a podujatie sa pre ňu skončilo. Strieborný medailista z OH 2016 v brazílskom Riu de Janeiro Beňuš predviedol čistú jazdu a obsadil druhé miesto s mankom 1,30 s na víťazného Austrálčana Watkinsa. "Cieľ bol jasný - postúpiť z prvej jazdy a to sa podarilo. Som teda spokojný," povedal po kvalifikácii pre RTVS Beňuš. Slafkovský finišoval s jedným "ťukom" na štvrtej pozícii so stratou 2,03 s. Skúsený štyridsiatnik Michal Martikán skončil šiesty s odstupom 2,76 s, keď sa vyhol akémukoľvek dotyku s bránkami. V kategórii K1 žien bola v prvej kvalifikácii najrýchlejšia Talianka Hornová. Spolu s ňou si vybojovali postup aj šestnásta Jana Dukátová (4 trestné sekundy/+6,35 s) a osemnásta Elena Kaliská (2 trestné sekundy/+7,16 s). "Čo sa týka času, nebolo to zlé. Na trati som sa cítila dobre. Postúpila som a uvidíme zajtra," zhodnotila Dukátová. Stopercentní boli v prvej kvalifikačnej jazde aj slovenskí kajakári, semifinálovú miestenku získali Jakub Grigar, Martin Halčin aj víťaz ostatných pretekov SP v bratislavskom Čunove Andrej Málek. Grigara klasifikovali na 14. mieste, Halčina na 24. priečke a Máleka na poslednej postupovej 30. pozícii. "Ja si myslím, že môžem byť spokojný, hlavne po tých jazdách, ktoré som tu mal v minulosti. Na štarte som si povedal, že sa musím dostať do tridsiatky, čo mi aj vyšlo. Bola to bezpečná jazda, snažil som sa príliš neriskovať a všetko si postrážiť," povedal Grigar. Medzi kanoistkami potrebovala na postup len jednu jazdu Simona Glejteková, v prvej kvalifikácii ju klasifikovali na 14. pozícii s odstupom 17,49 s na víťaznú Jessicu Foxovú z Austrálie. Simona Maceková v prvom kvalifikačnom kole minula dve bránky a obsadila 33. priečku. V opravnej jazde sa takisto nevošla do jednej z bránok a obsadila nepostupové 12. miesto.Sobotňajšie semifinále kanoistov sa uskutoční od 9.00 h, kajakárky prídu na rad od 10.05 h. Finálové jazdy v týchto disciplínach sa rozbehnú v prípade mužov o 12.03 h a o 12.40 h u žien.V nedeľu semifinále kanoistiek naplánovali na 9.00 h, kajakári prídu na rad od 10.05 h. Finálové jazdy sa začnú u žien o 12.03 h a o 12.40 h u mužov.


Pri zemetrasení na severozápade Číny zahynulo osem ľudí

Otrasy zničili či poškodili niekoľko budov.

PEKING. Osem ľudí zahynulo vo štvrtok pri zemetrasení na severozápade Číny. Otrasy o sile 5,5 stupňa zasiahli Ujgurskú autonómnu oblasť Sin-ťiang, kde zničili či poškodili doteraz nespresnené množstvo budov. Informovala o tom agentúra Reuters. Sin-ťiang býva relatívne slabými zemetraseniami postihovaný často, väčšinou pritom mávajú len malé následky. Tentoraz otrasy udreli podľa čínskej služby monitorujúca zemetrasenie v odľahlej oblasti prefektúry Kašgar na samom západe krajiny. Podľa agentúry Nová Čína bolo najmenej 11 ľudí následkom zemetrasenia zranených.


Malta zakázala lodi na záchranu migrantov tankovať v jej vodách

Ocean Viking je najväčším záchranným plavidlom operujúcim v Stredozemnom mori.

VALLETTA. Malta odmietla v stredu záchrannej lodi Ocean Viking dotankovať palivo vo svojich teritoriálnych vodách. Agentúru DPA o tom informovala hovorkyňa SOS Méditerranée, humanitárnej organizácie zachraňujúcej ľudské životy na mori. Možnosť dotankovať palivo v maltských vodách bola potvrdená mediátorom, spresnila hovorkyňa, avšak plavidlo dostalo neskôr prostredníctvom vysielača od námorných orgánov informáciu, že na to nedostáva povolenie. Hovorkyňa dodala, že momentálne hľadajú iné riešenie, neuviedla však nijaké podrobnosti. Ocean Viking - loď s kapacitou približne 200 osôb a plaviaca sa pod nórskou vlajkou - je najväčším záchranným plavidlom operujúcim v Stredozemnom mori. K brehom Líbye ho v nedeľu vyslali z juhofrancúzskeho prístavu Marseille európske humanitárne organizácie Lekári bez hraníc (MSF) a SOS Méditerranée. K pobrežiu Líbye by mala doplávať do konca tohto týždňa. Podľa SOS Méditerranée zahynulo od začiatku roka 2019 v Stredozemnom mori už najmenej 426 ľudí, ktorí sa vydali z pobrežia Líbye na plavbu k európskym brehom. Napriek tomu krajiny ako Taliansko či Malta pravidelne odmietajú záchranárskym lodiam zakotviť vo svojich vodách.


Peter Sagan: Som tu, aby som opäť vynikol

Slovenský cyklista tvrdí, že keď triumfuje na majstrovstvách Slovenska v cestnej cyklistike, lepšie sa mu pôjde Tour de France.

ŽIAR NAD HRONOM. Deň pred hlavnými pretekmi elitnej kategórie profesionálov sa na majstrovstvách Slovenska v cestnej cyklistike v Žiari nad Hronom o svoje dojmy podelili členovia tímu BORA-hansgrohe, na čele s Petrom Saganom. Iné preteky na Slovensku nejazdím, myslím si, že je dobré sem prísť a ukázať sa. Tento majstrák som viackrát vyhral, takže som tu aj kvôli tomu, aby som opäť vynikol. Na nedeľné preteky sa zatiaľ pozerá s nadhľadom. "Trať som ešte ani nevidel, no pohoda je taká akurátna. Potrénoval som si ráno, no nie na okruhu, ale ešte v Žiline. Ani neviem, koľko okruhov na mňa čaká." Ani o taktike sa presnejšie Peter Sagan nevyjadril. "Ešte uvidíme, nerozmýšľali sme o priebehu, no bude to určite ťažké. S Čechmi a Slovákmi na štarte treba priebeh ukontrolovať, aby nám nikto z nich neušiel. Až okamžitá situácia napovie, ako budeme v niektorých momentoch reagovať. Vyhodnotíme to a rozhodneme sa." Peter Sagan rozprúdi cyklistickú krv fanúšikov. "Iné preteky na Slovensku nejazdím, myslím si, že je dobré sem prísť a ukázať sa. Tento majstrák som viackrát vyhral, takže som tu aj kvôli tomu, aby som opäť vynikol. Niečo určite vymyslíme, aby sme zajazdili čo najlepšie." Jeho brat Juraj Sagan sa ešte rozhoduje, či pôjde Tour de France, definitívne by sa mal vyjadriť do nedele večer. "Dúfam, že po pretekoch vo Švajčiarsku som si dobre oddýchol, mal som tam trochu výkonnostný výbuch a sám som zvedavý, aké pocity budem mať tu počas pretekov. Podľa toho sa definitívne rozhodnem, pre Tour by som sa asi teraz priklonil na 80 percent." Petra Sagana čoskoro čakajú aj otcovské povinnosti, no príliš si hlavu novou rolou v rodine nezaťažuje. "Určite sa pri nejakých rodičovských myšlienkach prichytím, ale v kolotoči, v akom žijeme, je to dosť čerstvé. Ak nikoho z rodiny pri sebe nevidím, je to také ďaleké. Zatiaľ má s dieťaťom starosti len Katka, keby som mohol, aj by som jej v tom pomohol. Ani nechcem vedieť, či to bude chlapec, alebo dievča," zasmial sa. Peter Sagan sa na Tour de France bude tešiť viac, ak v Žiari uspeje. "Rozhoduje daná chvíľa, zatiaľ nechcem prebiehať. Na Tour som mal vždy relatívnu voľnosť pri plnení cieľov, ktoré sú také isté, určite budem chcieť zelený dres obhájiť."


Desať tipov na slovenskú víkendovú romantiku

Krásu môžete nájsť pod zemou, v meste i v horách.

Rázovitá dedinka leží v kotline Strážovských vrchov, takmer pri prameni rieky Rajčianky. Najväčším lákadlom Čičmian sú typické zruby - domčeky z dreva, ktoré sú zdobené pravidelnou ornamentálnou výzdobou. Obvyklé sú najmä špirály, kríže, vlnovky alebo motívy kohúta a páva. Pôvodne jednoduché ornamenty tvorili ženy, ktoré hlinou a neskôr aj vápnom zdobili nárožia domov. Ozdobné motívy sa postupne komplikovali a v 19. storočí prenikli na celý exteriér neomietnutých domov. V roku 1977 sa časť dediny stala pamiatkovou rezerváciu, aby sa uchoval jej pôvodný kolorit. V obci nájdete múzeum, ktoré mapuje spôsob zdobenia a dejiny obce. Nachádza sa v Radenovom dome, kde je i výstava krojov. V jednom z najväčších parkov v strednej Európe nájdete najväčšiu a najbohatšiu zbierku vždyzelených a cudzokrajných rastlín a drevín na Slovensku. Vyše 2300 druhov rastlín je tematicky usporiadaných podľa miesta pôvodu. Po trojici náučných chodníkoch môžete zažiť ochutnávky atmosféry východnej a strednej Ázie, Kaukazu, ďalekého Východu, či Severnej Ameriky. Arborétum Mlyňany sa nachádza v okrese Zlaté Moravce, v Podunajskej pahorkatine, v katastri dvoch obcí- Vieska nad Žitavou a Tesárske Mlyňany. Milovníci ruží si prídu na svoje v srdci arboréta, časti známej aj pod názvom Ambrózyho park. Nachádza sa tam neoklasicistický kaštieľ s vežou so unikátnou zadnou bránou. Každý kameň, ktorý bol použitý na jej výstavbu, bol privezený z iného slovenského lomu. Park založil Štefan Ambrózy - Migazzi v roku 1892. Verejnosti je prístupný v mesiacoch apríl až september. Najkrajší je v mesiacoch máj a jún, kedy rozkvitnú exotické druhy kvetín. Na Slovensku nie je veľa ľahko prístupných a natoľko malebných miest, ako sú Súľovské skaly. Už pár kilometrov po odbočke z hlavnej cesty medzi Považskou Bystricou a Bytčou sa nad dolinou ukáže prekrásna scenéria. Skalné útvary, vežičky a hrebienky sú výstižne pomenované ako Organy. Ich súčasťou je aj vychýrený trinásťmetrový otvor zavŕšený lomeným oblúkom - Gotická brána. Na vrchole pomerne nenáročného výstupu možno objaviť Súľovský hrad. V porovnaní s inými slovenskými zrúcaninami je výrazne menší, no po troche úsilia je návštevníkom odmenou výhľad na ďalšie časti Súľovských vrchov a kotlinu. Štiavnica, to nie je iba monumentálny morový stĺp. V úzkom údolí sa zbiehajú kostoly, paláce bohatých ťažiarov a meštianske domy. Nad strmými úbočiami kopcov sa zas nad nimi krčia malé banícke domčeky. Takmer nedotknutú architektúru spájajú romantické uličky. Nečudo, že Štiavnicu nájdete aj na zozname UNESCO. V Štiavnici je všetko hore alebo dole kopcom, každé zdolané "poschodie" sa odvďačí unikátnym výhľadom. Rozhodne sa oplatí navštíviť štiavnickú kalváriu na kopci Scharfenberg, ktorá patrí medzi najkrajšie barokové kalvárie Európy. Takzvané Strieborné mesto a jeho okolie ponúka bohatý kultúrny život, ale aj ochutnávku baníckej minulosti. Do podzemia môžete sfárať vyzbrojení plášťom, helmou a baníckou lampou. Tajchy v okolí sú harmonicky zrastené s prírodou a ponúkajú prírodné kúpanie, člnkovanie, rybačku, v zime korčuľovanie a romantické prechádzky. Nečudo, že práve v Štiavnici sa Andrej Sládkovič zamiloval do Maríny. Prechádzkou po štrkom vysypanej cestičke sa ocitnete na malej lúke s osamelým kostolíkom. Kostol, ktorý stojí na skalnatom kopci je zasvätený svätému Michalovi Archanjelovi. Stojí na jednom z výbežkov Tríbečského pohoria, na ceste medzi Nitrou a Topoľčanmi a je dominantou okolia. Pri dobrom počasí ponúka krásny výhľad na okolité polia, blízku Nitru i malé dedinky črtajúce sa v diaľke. Kým väčšina miest a hradov v noci láka turistov vďaka masívnemu osvetleniu, Poloniny v najvýchodnejšom cípe krajiny lákajú na tmu. V Parku tmavej oblohy Poloniny možno vidieť na vlastné oči astronomické javy, ktoré ste videli len na obrázkoch. Voľným okom možno vo Vlčích horách vidieť asi 2-tisíc hviezd. Pre porovnanie, v mestách je to len dvesto a vo veľkomestách približne dvadsať. Výborne vidieť Mliečnu cestu, takzvané zodiakálne svetlo a ďalšou vzácnosťou je takzvaný protisvit, čiže mierne zjasnenie oblohy v mieste ležiacom oproti polohe Slnka. Bojnický zámok patrí k najkrajším a preto aj najnavštevovanejším zámkom na Slovensku. Vďaka za patrí veľkorysosti grófa Jána Pálfiho, ktorý sa pri jeho prestavbe na prelome 19. a 20. storočia nechal inšpirovať francúzskymi hradmi na rieke Loira. Dnes je zámok spolu s množstvom atrakcií, veľkým parkom, zoologickou záhradou a príjemnými kúpeľmi obľúbeným miestom romantických výletov, či víkendových pobytov. Kvačianska dolina je výborným miestom na príjemnú prechádzku v malebnom horskom prostredí. Súčasťou scenérií náučného chodníka Prosiecka a Kvačianska dolina je skalný útvar Jánošíkova hlava, rokliny, vyhliadky na dolinu a dvojica rozprávkových mlynov Oblazy. Mlyny v minulosti chradli, až sa takmer stali zrúcaninami. Od roku 1980 však pamiatkari začali vidiecku architektúru zachraňovať a dnes si návštevníci môžu na vlastné oči pozrieť technológiu mletia múky starodávnym spôsobom. Ukážku robia dobrovoľníci, ktorí sa každoročne na tomto mieste striedajú. Žijú pritom presne ako za starých čias - uprostred prírody a bez elektriny. Šumiaca voda v hati, malebné drevené stavby a nádherná okolitá príroda zanechá v každom návštevníkovi hlboké stopy. Trvalá ľadová výplň, bizarné a mohutné tvary podzemných priestorov, vzácna jaskynná fauna a bohatá história. Prvá zmienka je z roku 1672, no v záznamoch sa nehovorí o Demänovskej, ale Dračej jaskyni. J. P. Hain v nej totiž našiel kosti jaskynných medveďov a považoval ich za dračie. Ak sa rozhodnete navštíviť tento prírodný skvost, pôjdete v šľapajach slovenských velikánov. Na stenách jaskyne môžete nájsť podpisy Hodžu či Chalupku. Chodby sú riečne modelované a nájdete tu Čiernu galériu, Jazernú i Medvediu chodbu, kopu dómov - Štrkový, Veľký, Belov, Halašov aj Dóm trosiek. Nádherná ľadová výzdoba krášli spodné časti jaskyne, najmä Kmeťov dóm. Na viacerých miestach sa zachovala pôvodná výplň v podobe stalaktitov i stalagnitov. Prehliadka jaskyne trvá 45 minút. Do jaskyne sa radšej poriadne oblečte, ani v najhorúcejšom lete tu totiž nevystúpi teplota nad 3 stupne Celzia. Liptovské brehy Váhu obývali ľudia už na úsvite dejín. Archeológom sa podarilo vďaka systematickej práci odkryť pozostatky po dobe železnej a rímskej. Tieto miesta zaznamenali svoj najväčší rozmach počas keltského osídlenia. V roku 1991 bolo nálezisko na Havránku vyhlásené za národnú kultúrnu pamiatku. Archeoskanzen Havránok je najvýznamnejšia archeologická lokalita na Liptove. Navštíviť ho znamená jedinečnú príležitosť dotknúť sa našej najstaršej histórie. Príťažlivý areál archeologického parku pozostáva zo skupiniek dobových stavieb. Na začiatku trasy stojí pôvodná veža rímskokatolíckeho gotického kostola Blahoslavenej Panny Márie v Liptovskej Mare. Originálna stavba padla za obeť výstavbe priehradného jazera, jej majestátna kópia uzatvára dolnú časť liptovského skanzenu v Pribyline. Jedným z najpôsobivejších miest na prehliadkovej trase je obetná šachta, v ktorej sa našli pozostatky ľudských obetí dávneho kultu. Kosti mali stopy po rituálnom mučení a sú spomienkou na starodávne časy, kedy si uzmierenie s božstvami vyžiadalo životy.


Pri oslobodzovaní Mósulu sa nedostatočne dbá o civilistov, upozorňuje Amnesty

Aktivisti a pozorovatelia opakovane upozorňujú na možný vysoký počet civilných obetí.

BAGDAD. Nedávny prudký nárast civilných obetí v irackom Mósule naznačuje, že vojenská koalícia pod vedením USA nerobí primerané bezpečnostné opatrenia so zámerom predísť zabíjaniu obyvateľstva pri oslobodzovaní tohto mesta od militantov Islamského štátu, vyhlásila ľudskoprávna organizácia Amnesty International. V jej najnovšej správe sa totiž uvádza, že za útokom na jednu zo štvrtí západného Mósulu zo 17. marca, keď prišlo o život viac než sto civilistov, bola americká armáda. Amnesty spomína i druhú operáciu zo soboty, pri ktorej zahynulo "do 150 ľudí". Predstavitelia koalície nepotvrdili, že pri akciách zahynuli civilisti, avšak vyšetrovanie týchto útokov prebieha. Dôkazy získané z terénu podľa Amnesty "poukazujú na alarmujúci vzorec náletov koalície, pri ktorých došlo ku kompletnému zničeniu domov s celými rodinami vo vnútri". Ľudskoprávna organizácia varuje, že akékoľvek pochybenie pri opatreniach na predchádzanie civilným obetiam je "flagrantným porušením medzinárodného humanitárneho práva". Iracké sily začali s útokom na džihádistami kontrolovaný Mósul vlani v októbri po niekoľkých mesiacoch príprav. V januári Irak vyhlásil východnú časť mesta za "úplne oslobodenú". Vládne jednotky teraz bojujú o západné štvrte Mósulu. Aktivisti a pozorovatelia opakovane upozorňujú na možný vysoký počet civilných obetí v západnom Mósule vzhľadom na väčšiu hustotu tamojšieho obyvateľstva, ako aj dôraz koalície na nálety a ostreľovanie. Na rozdiel od oslobodzovania iných miest od Islamského štátu sa iracká vláda rozhodla Mósulčanov vyzvať, aby zotrvali vo svojich domovoch. Na začiatku bitky o toto strategické mesto sa tu nachádzalo odhadovaných milión obyvateľov. Podľa súčasných odhadov OSN zostáva v mósulských štvrtiach pod kontrolou IS približne 400-tisíc ľudí.


V Turecku zatkli podozrivého z účasti na vražde ruského veľvyslanca

Súd v Ankare vydal zatykač na osem ľudí vrátane moslimského duchovného Fethullaha Gülena.

ANKARA. Turecké bezpečnostné zložky zatkli vo štvrtok osobu podozrivú z účasti na vražde ruského veľvyslanca v Turecku Andreja Karlova z roku 2016, informovala vo štvrtok agentúra Anadolu. Muža identifikovali len ako S.S. Podľa bezpečnostných orgánov ide o bývalého pracovníka Rady pre informačné technológie a komunikácie, popredného člena Fethullahovej teroristickej organizácie (FETÖ) a blízkeho priateľa páchateľa vraždy. Súd v Ankare vydal v pondelok zatykač na osem ľudí vrátane moslimského duchovného Fethullaha Gülena v súvislosti s vraždou Andreja Karlova. Podľa zdrojov agentúry Anadolu súd vydal zatýkacie rozkazy po tom, ako bol zistený vzťah medzi Karlovovým vrahom Mevlütom Mertom Altintašom a Fethullahom Gülenom. Dôvody uvedené v zatýkacom rozkaze zahŕňajú "úkladnú vraždu" a "pokus o zvrhnutie ústavného poriadku". Turecká prokuratúra už vlani v decembri informovala, že muž, ktorý zavraždil ruského veľvyslanca v Turecku, bol napojený na Fethullaha Gülena žijúceho v exile v USA. "Vodca FETÖ (Fethullahova teroristická organizácia) Gülen sa poznal s vrahom. Všetky informácie boli poslané na vrahov telefón," uviedla vtedy turecká prokuratúra. Kariérny diplomat Andrej Karlov, ktorý dlhé desaťročia pôsobil v Severnej i Južnej Kórei a veľvyslancom v Turecku sa stal v roku 2013, bol smrteľne postrelený 19. decembra 2016, keď v jednej z galérií v Ankare príhovorom otváral výstavu ruských fotografov. Páchateľom útoku bol 22-ročný príslušník tureckej poriadkovej polície Mevlüt Mert Altintaš. Ten po svojom čine vykrikoval islamistické heslá, odsudzoval Rusko za účasť na vojenských operáciách v susednej Sýrii a hovoril o pomste za krviprelievanie v sýrskom meste Aleppo. Policajti ho následne usmrtili, predtým však stihol postreliť ešte tri osoby. K zodpovednosti za vraždu Karlova sa prihlásila ozbrojená koalícia Džajš al-Fatah, ktorej členom je aj džihádistický Džabhat Fath aš-Šám (Front dobytia Sýrie), známy predtým ako Front an-Nusra. Ankara obviňuje Gülena, ktorý žije v exile v USA od roku 1999, aj z neúspešného pokusu o vojenský prevrat v Turecku z júla 2016. Najdramatickejšia bola situácia v Istanbule a Ankare. Počas prevratu prišlo o život 250 ľudí a viac ako 2000 ich utrpelo zranenia. Turecko žiada o vydanie Gülena, ktorý však akúkoľvek svoju účasť na pokuse o prevrat popiera. V Turecku po pokuse o prevrat prebiehajú politické čistky. Úrad vysokého komisára OSN pre utečencov (UNHCR) v marci 2018 informoval, že od neúspešného pokusu o prevrat v Turecku zatkli už 160.000 ľudí a prepustili z práce približne rovnaký počet zamestnancov v štátnej správe. Viac ako 50.000 zo zatknutých osôb oficiálne obvinili a zadržiavali vo väzbe počas procesu. Tieto zásahy kritizovali západní spojenci Turecka. Kritici prezidenta Recepa Tayyipa Erdogana ho obviňujú, že zmarený puč využíva ako dôvod na potláčanie opozície. Turecko tvrdí, že tieto opatrenia sú nevyhnutné v súvislosti s hrozbami pre národnú bezpečnosť.


Indonézia vráti západným krajinám 547 kontajnerov s odpadom

JAKARTA. Indonézia posiela západným krajinám späť 547 kontajnerov s odpadom. Zistila totiž, že je kontaminovaný použitým plastovým a iným nebezpečným materiálom. Zástupca colníkov Heru Pambudi uviedol, že deväť kontajnerov so 135 tonami odpadu poslali v stredu naspäť do Austrálie. V prístave Tangerang zadržali celkovo 156 kontajnerov, ktoré čoskoro vrátia aj do USA, Španielska, Belgicka, Veľkej Británie a na Nový Zéland.Pambudi tiež informoval, že od júla zadržali vo viacerých prístavoch viac než 2 000 kontajnerov s odpadom. Doteraz poslali späť 331 z nich, pričom ďalších 216 má nasledovať už čoskoro. Zvyšné úrady stále preverujú. V juhovýchodnej Ázii sa v poslednej dobe zdvihla vlna odporu voči prijímaniu odpadu z rozvinutých častí sveta.


eSlovensko má nový koncept, Pellegrini verí, že bude fungovať

Zlepšiť sa má transparentnosť pri obstarávaní, ale aj služby, ktoré štát ponúka on-line.

BRATISLAVA. Pred rokom mala vláda víziu, že Slovensko bude svetovým lídrom v e-governmente. Svoje plány prehodnotila a znejú trochu reálnejšie, chce sa v elektronizácii štátnej správy dostať do rebríčka krajín prvej desiatky. Dnes je so zle nastavenou stránkou Slovensko.sk, nefungujúcim eHealthom a s e-občianskymi preukazmi, ktoré má len zrhuba 27 percent, pričom reálne ho vie využívať necelých šesť percent obyvateľstva, na chvoste. Aby sa v horizonte štyroch rokov, čo je najnovší cieľ vlády, dostala do prvej desiatky krajín sveta s najlepším e-governmentom, schválila v stredu (28. septembra) nový dokument, takzvanú národnú koncepciu informatizácie verejnej správy. Dokument má byť východiskom pre elektronizáciu štátnej správy. Riadiť by sa podľa nej mali všetky úrady, ktoré budú budovať IT systémy vo verejnej správe. Na dokumente pracovali s úradom Petra Pellegriniho aj odborníci zo združenia Slovensko.Digital, ale aj ďalší zástupcovia IT sektora, teda Slovenská informačná spoločnosť a IT Acosiácia Slovenska.  "Oceňujeme, že pripomienky predložené ešte vo februári boli do dokumentu z veľkej časti zapracované a dokument obsahuje konkrétne záväzky a termíny, dokedy majú byť splnené," vraví výkonný riaditeľ Slovensko.Digital Ján Hargaš. Čo by sa teda malo oproti pôvodnému dokumentu zmeniť? Zmeny sa týkajú napríklad vyššej transparentnosti informatizácie, zaviesť sa má zverejňovanie dodávateľských štruktúr projektov, čím by sa malo v budúcnosti predchádzať kartelovým dohodám v súťažiach. Vláda sa zaviazala do prvého štvrťroka budúceho roka vypracovať koncepciu spolu s Úradom pre verejné obstarávanie, aby sa predišlo neférovým súťažiam či často opakovaným súťažiam cez priame rokovacie konanie. Odborníci takéto obstarávanie kritizujú, pretože sa k zákazke často dostane firma, ktorá už s daným projektom má skúsenosť, napríklad ako to bolo v prípade obstarávania digitálneho učiva Planéta vedomostí či dopracovanie referenčného registra k eHealthu. Zároveň by štát mal zapracovať aj na zlepšenie použiteľnosti štátnych e-služieb, ktoré dnes využíva minimum ľudí. "Úrady by mali aktívnejšie pracovať so spätnou väzbou od občanov, aby nové služby spĺňali očakávania," vraví Hargaš. To by v praxi znamenalo napríklad zapájanie ľudí do projektov a testovanie nových služieb, čo prakticky štát dnes nerobí. Vláda sa v dokumente zaviazala, že zjednodušení prihlasovanie k elektronickým službám, jednou z možností je pritom podľa Pellegriniho vytvorenie mobilnej aplikácie. Cez ňu by sa dokázali ľudia s e-občianskym prihlásiť do služieb štátu bez toho, aby so sebou nosili čítačku kariet. "Zlepšiť sa má aj výzor a funkčnosť štátnych webov, aby sa na nich občania lepšie orientovali," vymenúva Hargaš.  Podľa dokumentu by mali štátne projekty spĺňať princípy hodnoty za peniaze, pričom má štát prijať novú koncepciu nákupu IT. Hargaš však vraví, že je škoda, že z dokumentu v poslednej chvíli vypadli niektoré ukazovatele na meranie kvality nákupov štátneho IT. "Táto oblasť potrebuje rázny postup úradov," dodáva. Mať národnú koncepciu informatizácie je jednou z podmienok na to, aby mohlo Slovensko na IT projekty čerpať peniaze z eurofondov. V prvom programe sa minula na budovanie e-governmentu takmer miliarda eur, v programe Integrovaná infraštruktúra (OPII) je pripraveným ďalších približne 900 miliónov eur. Doteraz vybudované systémy však nefungujú tak, ako by mali. Niektoré z nich dokonca ešte ani neboli spustené v praxi ako napríklad elektronické zdravotníctvo. Pellegrini tvrdí, že v budúcnosti by sa mal slovenský e-government dostať až na úroveň, keď bude platiť pravidlo "jedenkrát a dosť". To znamená, že ak už raz úrady budú nejakú informáciu o občanoch mať, nebudú ju od nich viac pýtať - informácie si budú môcť vymieňať medzi sebou bez toho, aby občan robil poštára. Podpredseda zároveň verí, že služby budú v budúcnosti fungovať bez úradníkov. "Ak by ste si nejakú žiadosť vybavovali o polnoci zo svojej obývačky, tak by určité typy rozhodnutí mohli k vám doraziť úplne automaticky, ešte možno do hodiny, do pár minút, vybavené, potvrdené," vysvetľuje.


Z kameňolomu v Devíne by mohlo byť nové PKO, tvrdia vodohospodári

Slovenský vodohospodársky podnik má kameňolom vo svojej správe.

BRATISLAVA. Z kameňolomu v bratislavskom Devíne by mohol byť nový park kultúry a oddychu (PKO). Tvrdí to Slovenský vodohospodársky podnik (SVP), ktorý má kameňolom vo svojej správe. Vodohospodári majú pripravenú už aj štúdiu využitia územia a v stredu ju aj predstavia. Kameňolom Devín je využívaný na výrobu kameniva pre potreby podniku, ako aj na komerčné účely. "V rámci areálu sú miesta nachádzajúce sa bezprostredne pri vode, ktoré sú už vyťažené. Práve tie by mali byť novým miestom pre rozvoj kultúry a oddychu," informovala TASR hovorca SVP Marián Bocák. Cieľom pripravenej štúdie je podľa vodohospodárov dať možnosť rôznym organizáciám zapojiť sa do projektu obnovy tohto územia, kde by mohol vzniknúť amfiteáter na spôsob rímskych stavieb, prístavná veža či downhill (špeciálna cyklodráha). Taktiež napríklad pláž lido, detská lúka, cyklopoint, parkovisko, bežecký chodník, pikniková a hracia lúka, vyhliadka, nábrežný chodník, multifunkčné ihrisko či miesto pre plážový volejbal. "V rámci projektu by sa vytvoril aj cyklochodník, ktorý by mohol ísť popri karloveskom ramene aj pomocou lávok, bližšie k ceste, aby to neviedlo cez Sihoť," podotkol Bocák. SVP priznáva, že štúdia je len začiatok cesty, ktorá by si vyžadovala aj zmenu územného plánu. Podnik by preto uvítal, keby sa do zámeru zapojilo mesto Bratislava, Bratislavský samosprávny kraj, Bratislavská vodárenská spoločnosť a ďalší. "Je tu priestor pre každého, komu záleží na hlavnom meste, aby prispel k vytvoreniu takéhoto kultúrno-spoločenského a športového zázemia pri Dunaji," poznamenal Bocák.


CDU a CSU dospeli k dohode o obmedzení prisťahovalectva

Celkový počet osôb prijatých z humanitárnych dôvodov neprekročí 200-tisíc ročne.

BERLÍN. Kresťanskodemokratická únia Nemecka (CDU) a Kresťanskosociálna únia v Bavorsku (CSU), ktoré tvoria konzervatívny blok pod vedením kancelárky Angely Merkelovej, dospeli po niekoľkoročných nezhodách ohľadne obmedzenia prisťahovalectva k vzájomnej dohode. Vyplýva to z informácií od nemenovaných účastníkov konzultácií v Berlíne, ktoré priniesla agentúra DPA. Podľa dokumentu, ktorý vzišiel z tohto stretnutia, chcú CDU a CSU docieliť, že "celkový počet osôb prijatých z humanitárnych dôvodov neprekročí 200-tisíc ročne". Za takéto osoby majú byť považovaní utečenci a žiadatelia o azyl, ako aj rodinní príslušníci imigrantov, ktorí sa k nim prisťahujú, alebo utečenci prijatí na základe tzv. relokácií. Uvedený limit už dávnejšie presadzoval predseda CSU, bavorský premiér Horst Seehofer, zatiaľ čo Merkelová dlho odolávala nátlaku niektorých spolustraníkov, aby jej vláda ohraničila počet prijatých migrantov. Dosiahnutá dohoda sa nemá týkať prijímania zahraničných pracovných síl alebo prisťahovalectva z iných členských krajín EÚ. Výsledkom  stretnutia, ktorého predmetom malo byť zjednotenie postojov pred rokovaniami s inými stranami o vytvorení novej vládnej koalície, bol podľa DPA i kompromis v podobe podpory zachovania kontrol na nemeckých hraniciach dovtedy, kým "nebude zaručená ochrana vonkajších hraníc EÚ".


Vyjadrenia lekárov v kauze Transpetrol považuje súd za nedostatočné

Pojednávanie s Ignácom I. malo byť 1. februára, ale zdravotné dôvody obžalovaného bolo zrušené.

BRATISLAVA. Najvyšší súd SR už má k dispozícii vyjadrenia lekárov u oboch obžalovaných v kauze Transpetrol, ktoré však nepovažuje za dostatočné, preto žiada ďalšie správy. Agentúre SITA to potvrdil hovorca súdu Boris Urbančík. Práve pre avizované zdravotné problémy obžalovaných Jána H. a Igora I. súd zrušil dve pojednávania. Najvyšší súd sa chcel odvolaniami obžalovaných zaoberať už v novembri minulého roka. Pre zdravotné problémy Jána H. vtedy súd rozhodol, že rozdelia konania voči nim na samostatné. Ján H. avizoval súdu dlhodobé zdravotné problémy spojené s prekonanou mozgovou príhodou. Pojednávanie s Ignácom I. malo byť 1. februára, ale „pre závažné zdravotné dôvody obžalovaného Ignáca I.“ bolo zrušené. Ako zdôraznil Urbančík, súd bude ďalej postupovať v intenciách Trestného poriadku. Bližšie informácie o zdravotnom stave obžalovaných súd poskytnúť nemôže. Špecializovaný trestný súd v tomto prípade vo februári 2015 uznal za vinného podnikateľa Ignáca I. aj jeho spoločníka Jána H. za pokus o obzvlášť závažný zločin podvodu spolupáchateľstvom. Ignácovi I. vymeral súd trest 11 rokov v prvej nápravno-výchovnej skupine a trojročný ochranný dohľad. Jánovi H. uložili trest päť rokov v prvej nápravno-výchovnej skupine a ochranný dohľad na jeden rok. Prvostupňový súd v odôvodnení rozsudku zdôraznil, že obaja obžalovaní úmyselne nerešpektovali zákony a stanovy spoločnosti Transpetrol. Ignác I. podľa súdu nekompromisne sledoval svoj cieľ stať sa štatutárom spoločnosti, a to za každú cenu, aj protiprávne. V jeho prípade súd nepochyboval, že zo spoločnosti Transpetrol sa pokúsil odčerpať finančné prostriedky ako istú refundáciu za to, že spoločnosť nevyplácala dividendy domnelým minoritným akcionárom na základe predbežného opatrenia súdu. „Keď sa k týmto finančným prostriedkom nevedel dostať zákonnou cestou, zvolil si cestu protizákonnú, nebezpečnú, sofistikovanú,“ zdôraznil vtedy predseda senátu. Podľa prokuratúry bolo konanie obžalovaných bezprecedentným a premysleným útokom na majetkové záujmy spoločnosti, ktorá má z hľadiska národnoštátnych záujmov SR strategický význam. Muži podľa obžaloby predstierali, že sú oprávnení konať v mene Transpetrolu – Ignác I. ako údajný predseda predstavenstva a Ján H. ako údajný člen predstavenstva, a tak uznali neexistujúce dlhy Transpetrolu voči dvom spoločnostiam. Stalo sa to 4. júna 2009 u súdnej exekútorky v Prahe, kde podpísali dva exekútorské zápisy. Transpetrol tým uznal neexistujúce dlhy voči dvom obchodným spoločnostiam. Dvojica súhlasila aj s priamou vykonateľnosťou exekučného zápisu, ak nebude dlh včas zaplatený. Dôsledkom tohto konania bolo, že na majetok Transpetrolu boli vedené exekúcie na návrh spoločností, ktorým dvojica uznala za spoločnosť dlhy. Súdy zastavili exekúcie 12. júla 2010 a zadržiavané peniaze od českých obchodných partnerov mohli byť uvoľnené. Podľa súdu hrozba škody na majetku Transpetrolu bola reálna a išlo o celkovú škodu vyše 13 173 000 eur. Svoje právo konať v mene spoločnosti odvíjali obžalovaní od mimoriadneho valného zhromaždenia, ktoré sa konalo v apríli 2009 na Vinnom jazere. Štátu hrozila strata 34-percentného podielu v spoločnosti. Po sporoch okolo tejto udalosti už právoplatne rozhodol Okresný súd Bratislava II., že to nebolo mimoriadne valné zhromaždenie. V roku 2009 Krajský súd v Žiline v ďalšom spore s Transpetrolom rozhodol, že 34-percentný balík akcií nikdy nevlastnili podnikatelia okolo Ignáca I., ale stále ich vlastnil štát.


Parlament prerokoval pätnásť návrhov, v pléne bolo iba zopár poslancov

Poslanci budú pokračovať na budúci týždeň.

BRATISLAVA. Pätnásť návrhov zákonov stihli v piatok poslanci Národnej rady prebrať počas štvrtého dňa 17. schôdze NR. Diskusiu v pléne počas asi päťhodinového rokovacieho dňa počúvalo iba pár poslancov zo 150. Od rána bola rokovacia sála takmer prázdna. Snemovňa v piatok nehlasovala, dohodla sa na tom vo štvrtok (11.5.). Piatok býva zvyčajne kratšie rokovanie ako po iné dni. Piatkové zasadnutie bolo asi hodinu prerušené kvôli poslaneckému grémiu. O návrhoch zákonov tak poslanci rokovali asi štyri hodiny. Za ten čas dobrali tému ústavnej ochrany pôdy. SNS tak chce zabrániť špekulatívnemu výkupu slovenskej pôdy. Ďalej napríklad zmeny vo fungovaní neziskových organizácií poskytujúcich všeobecne prospešné služby, ktorých zakladateľom alebo spoluzakladateľom je štát. Národniari predstavili viacero svojich návrhov. Medzi nimi návrh na sprísnenie podmienok pre udeľovanie prechodného pobytu na účel štúdia u stredoškolákov z tretích krajín, ako aj na zjednodušenie podmienok prihlásenia jednotlivo dovezených áut z tretích štátov. Ďalej úpravy v používaní virtuálnej registračnej pokladnice. Národniari navrhujú zrušiť mesačný limit 3000 pokladničných bločkov. Koalícia predložila aj novelu školského zákona, vďaka ktorej by sa termíny prijímacích pohovorov na stredné školy už nemuseli prekrývať. Zmena má umožniť študentom, ktorí si podali prihlášky na dve školy, ísť na prijímacie pohovory na obe školy, a nie iba na jednu. Opozičná SaS tiež priniesla sériu návrhov. Novelou zákona o financovaní základných škôl, stredných škôl a školských zariadení chcú umožniť školám a učiteľom vybrať si učebnice podľa vlastného uváženia. Ďalej zmeny, vďaka ktorým by sa do systému duálneho vzdelávania mohli po novom zapojiť aj žiaci vo vyšších ročníkoch. Rovnako chcú liberáli zákonne definovať kariérové poradenstvo, ktoré v školách chýba. Ďalej navrhujú zrušiť povinnosť predkladať výpis z Obchodného registra a výpis zo Živnostenského registra inštitúciám pri rôznych úkonoch, keďže tieto registre sú verejne prístupné a ide o zbytočnú administratívnu záťaž. Opozícia chce tiež zverejňovať štatistiky platov a nezamestnanosti absolventov jednotlivých stredných a vysokých škôl na Slovensku. O prerokovaných bodoch rozhodne parlament na budúci týždeň. Poslanci sa do lavíc vrátia v utorok 16. mája. Deň začnú správami týkajúcimi sa slovenského predsedníctva, tiež členstva v EÚ a zahraničnej politiky. Na rad príde aj deklarácia, ktorou má NR SR vyjadriť pripravenosť podporiť rozpočtové výdavky na obranu, tak aby do konca volebného obdobia v roku 2020 dosiahli 1,6 percenta hrubého domáceho produktu (HDP). V utorok by poslanci mali posunúť do druhého čítania novelu zákona, ktorá má umožniť vykonávať určité práce na pozemkoch pod budúcimi diaľnicami ešte pred ukončením vyvlastňovacieho procesu. Právnu normu preberá parlament v zrýchlenom režime.


Čaputová prijala vojenských veliteľov Ozbrojených síl

Prezidentka povedala, že napriek modernizácii nemajú vojaci všetko, čo by potrebovali.

BRATISLAVA. Prezidentka SR Zuzana Čaputová prijala v utorok v prezidentskom paláci 11 vojenských veliteľov Ozbrojených síl (OS) SR. Hlava štátu a hlavná veliteľka ozbrojených síl pripomenula, že o stav obrany Slovenskej republiky sa zaujíma už od nástupu do funkcie. Pripustila, že "nie všetko je ideálne". Povedala, že má informácie o tom, že napriek modernizácii nemajú vojaci všetko, čo by potrebovali pre svoju službu a každodennú prevádzku. "A som oboznámená aj s hodnoteniami Aliancie, že stále zaostávame v plnení našich záväzkov. Aj keď viem, že sa situácia čiastočne lepší," uviedla v príhovore. Stav niektorých vecí ju znepokojuje. "Máme modernizačné plány, ktoré máme problém naplniť a čelia kritike o svojej realizovateľnosti a netransparentnosti. A tiež, len veľmi málo, alebo vôbec nie je počuť hlas vojenských profesionálov," zhodnotila. Veliteľov sa chce preto pýtať napríklad na vybavenie vojakov, príležitosti na výcvik či atraktivitu vojenského povolania. Náčelník Generálneho štábu OS SR Daniel Zmeko jej v mene veliteľstva poďakoval za možnosť osobného stretnutia a prisľúbil "korektné informácie, ktoré budú spravodlivo, riadne a nestranne popisovať stav ozbrojených síl".


Erdoganova strana napadla výsledky volieb v Ankare a Istanbule

Komunálne voľby v Turecku boli vnímané ako test podpory Erdoganovi.

ANKARA. Turecká vládnuca Strana spravodlivosti a rozvoja (AKP) sa v utorok odvolala voči sčítaniu hlasov pri voľbe primátorov Ankary a Istanbulu, v ktorých zvíťazili opoziční kandidáti. Informovala o tom agentúra AFP. Hoci AKP, ktorej členom je aj turecký prezident Recep Tayyip Erdogan, získala spolu so svojím koaličným partnerom vo víkendových komunálnych voľbách celkovo viac ako 50 percent hlasov, porážka jej kandidátov na post primátorov v hlavnom meste, ako aj ekonomickom centre krajiny, pre ňu predstavuje zásadný neúspech. "Naše námietky sme dali k dispozícii volebným orgánom vo všetkých 39 obvodoch," vyhlásil líder AKP v Istanbule Bayram Šenocak, pričom dodal, že jeho strana identifikovala "nezrovnalosti a falšovanie". V tejto súvislosti spresnil, že odhalili "neprimerané" rozdiely medzi počtami hlasovacích lístkov v prospech ich kandidátov v jednotlivých volebných miestnostiach a údajmi zaslanými volebným orgánom. Predseda AKP v Ankare Hakan Han Ozcan novinárom taktiež potvrdil, že jeho strana podá volebným orgánom sťažnosť na výsledky volieb v 25 okrskoch hlavného mesta. Komunálne voľby v Turecku boli vnímané ako test podpory Erdoganovi v situácii, keď štát s 81 miliónmi obyvateľov čelí hospodárskej recesii s dvojcifernou infláciou, rastúcim cenám potravín a vysokej miere nezamestnanosti. Erdogan a AKP zvíťazili v každých voľbách od roku 2002, keď sa táto strana dostala k moci. Podľa analytikov súvisí výsledok nedeľňajších komunálnych volieb práve s ekonomickou stagnáciou Turecka.


Vyhrali hosťujúce tímy. Leganes a Espanyol zdolali svojich súperov

MADRID. Futbalisti Leganes zaznamenali druhé víťazstvo v novej sezóne španielskej Primera Division. Vo štvrtkovom súboji piateho kola otočili nepriaznivý stav a na ihrisku Deportiva La Coruňa triumfovali 2:1. Darilo sa aj Espanyolu Barcelona, ktorý rovnakým výsledkom uspel v Pamplone nad Osasunou. Deportivo La Coruňa - Leganes 1:2 (1:0)Góly: 31. Borges - 55. Luciano, 61. Gabriel Osasuna - Espanyol Barcelona 1:2 (0:1)Góly: 68. Leon - 42. Baptistao, 72. Moreno


Slovan získal bod, so Spartakom prehral po predĺžení

Domáci si berú bod po remíze v riadnom hracom čase.

HC Slovan Bratislava - Spartak Moskva 1:2 po predĺžení (0:1, 1:0, 0:0 - 0:1) Góly: 36. Ebert - 16. Stoa (Aľajev, Lajunen), 63. Chochlačov Vylúčení: 4:4 na 2 min, navyše: L. Kašpar (Slovan) DKZ za nešp. správanie, presilovky: 0:1, oslabenia: 0:0, rozhodovali: Bondar, Ščeňov - Šalagin, Šišlo (všetci Rus.), 6993 divákov Slovan: Mazanec - Meszároš, Després, Barker, Ebert, T. Voráček, Švarný, Bačik - Kašpar, Colby Genoway, Řepík - Buchtele, T. Hrnka, Smoleňák - A. Šťastný, J. Mikúš, Skalický - Michal Hlinka, Sádecký, Marek Hecl Spartak: Bespalov - Lajunen, Aľajev, Kulik, D. Kalinin, Bondarev, Judin, V. Sorokin - Chochľačov, Stoa, Truňov - Radil, Maxwell, V. Komarov - J. Orlov, Voronin, Nikoncev - M. Cypľakov, A. Kuznecov, V. Bobrov BRATISLAVA. Hráči Slovana Bratislava pred vlastnými fanúšikmi neuspeli v nedeľňajšom súboji jubilejného 10. ročníka Kontinentálnej hokejovej ligy (KHL), keď Spartaku Moskva podľahli 1:2 po predĺžení. Zverenci trénera Miloša Říhu majú zo šestnástich duelov na svojom konte iba štyri víťazstvá. Domáci v nedeľu prehrávali od 16. min, keď Mareka Mazanca prekonal v presilovke Ryan Stoa. Domáci sa dočkali v 36. min, vyrovnanie zariadil obranca Nick Ebert strelou spomedzi kruhov. Druhý bod pre Spartak zariadil Alexander Chochlačov. Po nedeli má bratislavský klub na svojom konte 16 bodov a v tabuľke Západnej konferencie mu priebežne patrí 12. pozícia. Najbližšie sa Slovan predstaví opäť doma, v utorok 3. októbra o 19.00 h privíta Severstaľ Čerepovec slovenského brankára Júliusa Hudáčka. Miloš Říha (tréner Slovana): "Vstúpili sme do zápasu s tým, že chceme často strieľať, ale chýbala nám efektivita, jednoduchosť a priamočiarosť. Súper začal hrať trochu agresívnejšie a my sme sa toho akoby zľakli. Nedoťahovali sme veci do konca a to nás stálo body." Vadim Jepančincev (tréner Spartaka): "Bol to veľmi dobrý zápas s kvalitným súperom. Ani jednému tímu sa nedarilo v koncovke. Hrali sme dobre v obrane a podržal nás aj brankár. V predĺžení sme dnes mali viac šťastia. Náš generálny manažér dnes má narodeniny a chlapci mu dali pekný darček v podobe víťazstva." Ivan Švarný (obranca Slovana): "Zápas bol za našej strany dobrý. Ukázalo sa, že sa vieme dotiahnuť, aj keď prehrávame o gól. Škoda toho, že v predĺžení sme to neustáli, tam to je vabank. Chceli sme tri body, máme len jeden. Spartak je súper, s ktorým by sme doma mali brať viac bodov." Marek Mazanec (brankár Slovana): "Niekedy v zápase padne do bránky všetko, inokedy vôbec nič. V predĺžení by nás bod navyše potešil, pre nás je každý bod cenný. Škoda, že sme v predĺžení nepridali ten druhý." I. tretina Slovan začal aktívnejšie, no prvú vážnejšiu šancu mal Spartak, Barker však odstavil Radila od puku. Na opačnej strane to skúšal kapitán domácich Meszároš, ale Bespalov si udržal čisté konto. Obaja súperi potom nevyužili po jednej presilovke. Prvý gól stretnutia dosiahli hostia v početnej výhode, keď vylúčenie Smoleňáka využil Stoa, ktorý za Mazanca doklepol odrazenú strelu Lajunena. II. tretina V úvode druhej časti prišiel Slovan o L. Kašpara, ktorý dostal trest do konca duelu za nešportové správanie. Slovanisti si potom vypracovali niekoľko dobrých príležitostí, ale dlho nevedeli nájsť recept na Bespalova. Podarilo sa to až v 36. min obrancovi Ebertovi, ktorý spomedzi kruhov prestrelil spleť tiel medzi ním a bránkou súpera - 1:1. III. tretina Na začiatku tretej tretiny Truňov nevyužil zaváhanie Mazanca, ktorý pri rozohrávke za bránkou stratil puk. Vzápätí mal Ebert šancu na svoj druhý gól v nedeľňajšom zápase, ale jeho pokus po ľade zneškodnil Bespalov. Hralo sa obojstranne opatrne, ani jeden z tímov nechcel urobiť rozhodujúcu chybu. Predĺženie Duel napokon dospel až do predĺženia, v ktorom druhý bod pre Spartak zariadil Chochlačov.


Referendum o vláde s ANO bude v ČSSD prebiehať až do polovice júna

Vedenie strany tiež oznámilo referendovú otázku.

PRAHA. Vedenie Českej strany sociálnodemokratickej (ČSSD) v piatok popoludní rozhodlo, že o účasti svojej strany vo vláde s hnutím ANO budú jej členovia rozhodovať vo vnútrostraníckom referende. Zároveň určilo referendovú otázku, ktorá znie: "Súhlasíte s tým, aby ČSSD vstúpila do vlády s ANO?" Referendum bude prebiehať od 21. mája do 14. júna a jeho výsledky budú známe 15. júna, povedal podľa spravodajského servera Novinky.cz predseda ČSSD Jan Hamáček. Oproti pôvodnému plánu tak referendum potrvá o týždeň dlhšie. Piatkové rokovanie vedenia ČSSD zároveň ukázalo, že strana je rozpoltená a niektorí jej členovia sa kategoricky stavajú proti vláde s trestne stíhaným šéfom ANO Andrejom Babišom, komentoval situáciu portál Aktuálně.cz. Dlhá a búrlivá diskusia straníckych špičiek vyústila v dohodu, v súlade s ktorou zverejní Hamáček ešte pred začiatkom referenda mená všetkých možných ministrov. "Prešiel návrh, že mená ministrov bude musieť schváliť predsedníctvo," potvrdil denníku Právo predseda Senátu Milan Štěch, ktorý je najviditeľnejším a najvyššie postaveným kritikom vlády s ANO. Takýto výsledok však pokladá za čiastkový úspech. Na margo budúcej vlády s ANO sa po zasadnutí vedenia ČSSD rezervovane a skepticky vyjadrovali podľa Aktuálně.cz aj ďalší poprední predstavitelia vedenia, ako podpredseda ČSSD Roman Onderka či poslanec a bývalý podpredsedu strany Lubomír Zaorálek.


Čoskoro prijme Slovensko eurosmernicu ATAD, ktorá má prispieť k férovému zdaneniu

BRATISLAVA. Od začiatku budúceho roka sa na Slovensku zavádza nová európska smernica ATAD, ktorá by mala zabrániť vyhýbaniu sa daňovým povinnostiam. Cieľom smernice je aj uľahčiť výmenu informácií medzi finančnými spravodajskými jednotkami pri identifikácii a sledovaní podozrivých transakcií. Ako na piatkovom brífingu v rámci stretnutia európskych daňových poradcov uviedol prezident Európskej konfederácie daňových poradcov (CFE) Piergiorgio Valente, táto smernica môže prispieť k vytvoreniu férového systému zdaňovania. Aby systém zdaňovania mohol fungovať, je podľa Valenteho dôležité, aby Európa rástla. V prvom kroku sa Európska konfederácia daňových poradcov zamerala na analytickú a technickú časť prípravy smernice. V druhom kroku je podľa Valenteho dôležité, aby sa konfederácia zamerala na rast. “Keď hovoríme o budúcnosti Európy, musíme hovoriť o raste,“ skonštatoval Valente. “To, že sa niekto vyhýba daniam, síce prináša benefit pre jednotlivca, ale neprináša to rast a benefit pre Európu,“ doplnil viceprezident Európskej konfederácie daňových poradcov Ian Hayes.Konfederácia vidí revolúciu predovšetkým v oblasti digitalizácie. Podľa Valenteho je potrebné, aby sa viac spolupracovalo v oblasti daní a aby aj legislatívne inštitúcie v rámci Európy v oblasti daní viac spolupracovali a snažili sa presadzovať práva pre daňovníkov. Aj profesia daňového poradcu sa bude preto meniť. “Musíme sa naučiť, ako využiť digitalizáciu na to, aby sme optimalizovali naše poradenstvo,“ uviedol Valente. Podľa Hayesa je dôležitá napríklad koordinácia v oblasti softvérov, aby sa nestalo to, že každá krajina si zavedie iný softvér na spravovanie svojich daní. Európska konferedácia daňových poradcov združuje okolo 200 tisíc daňových poradcov z 23 krajín. Slovensko v piatok 22. septembra prvýkrát vo svojej histórii hostilo podujatie, ktoré je valným zhromaždením Európskej konfederácie daňových poradcov. Pozostávalo z rokovania pracovných skupín. Ako doplnil viceprezident Slovenskej komory daňových poradcov Branislav Kováč, cieľom bolo prebrať aktuálne témy, ktoré trápia daňových poradcov v Európe. Konfederácia sa snaží nastaviť jasné pravidlá pre zdaňovanie pri zohľadnení všetkých špecifík jej členov. “Vytvárame chartu daňovníka, čiže chartu práv a povinností daňovníka v Európe. Hlavným princípom je transparentnosť, aktívne presadzovanie záujmov, spolupráca a aby sme boli prizvaní ku všetkým krokom, ktoré sa dejú v Európe,“ dodal Valente.Daňoví poradcovia diskutovali aj o obmedzovaní daňových rajov. Európska únia chce do konca roku 2017 zverejniť zoznam krajín, ktoré nespolupracujú pri odhaľovaní daňových únikov a podvodov. Tieto krajiny budú zo strany únie sankcionované.


Francúzsko chce zakázať predaj dieslových aj benzínových áut

Ambiciózny plán je nastavený na rok 2040

PARÍŽ. Dieslovým aj benzínovým autám by malo vo Francúzsku odzvoniť. Nový Macronov minister pre životné prostredie Nicolas Hulot oznámil plán vlády ukončiť predaj áut so spaľovacím motorom. Malo by sa tak stať do roku 2040. Francúzsko si od tohto kroku sľubuje skutočnú revolúciu v ochrane životného prostredia a do roku 2050 by chcelo dopravu s nulovými emisiami. Hulot zatiaľ ale neprezradil detaily odvážneho zámeru a tak nie je známe, či po roku 2040 dôjde k úplnému zákazu áut so spaľovacím motorom a či sa nariadenie bude týkať aj nákladnej dopravy. Informácia, ktorá na internete rozpútala vášnivé diskusie, prichádza v čase, keď Volvo oznámilo, že v roku 2019 skončí s výrobou spaľovacích motorov a prejde na hybridy a elektromobily. Francúzsko nie je jedinou krajinou, ktorá chce eliminovať znečistenie ovzdušia výfukovými plynmi. Nórsko, ktoré je krajinou s najväčším zastúpením elektromobilov na svete, plánuje zakázať predaj áut so spaľovacím motorom už v roku 2025. Podobný plán má aj Holandsko a niektoré časti Nemecka, informuje denník Guardian.


Rumunský parlament odsúhlasil referendum o boji proti korupcii

BUKUREŠŤ. Poslanci rumunského parlamentu odsúhlasili dnes usporiadanie referenda o pokračovaní boja proti korupcii. Za referendum navrhované prezidentom Klausom Iohannisom hlasovalo všetkých 310 prítomných zákonodarcov. Zatiaľ nie je jasné, na akú konkrétnu otázku by mali občania v celonárodnom poradnom referende odpovedať. Poslanci však zdôraznili, že otázka musí byť formulovaná v súlade s rumunskou ústavou a platnými zákonmi. Prezident Iohannis chce usporiadaním referenda zmobilizovať podporu verejnosti pre pokračovanie boja proti korupcii v Rumunsku. Rumunská vláda prežila minulú stredu hlasovanie o nedôvere v parlamente, ktoré iniciovala opozícia v súvislosti s najväčšími pouličnými protestmi v krajine od pádu komunizmu v roku 1989. Demonštrácie vypukli po tom, ako vláda prijala nariadenie, ktoré by sťažilo stíhanie verejných činiteľov zneužívajúcich svoje postavenie. Práve pod tlakom protestov vláda nariadenie napokon stiahla. Minulý štvrtok napokon odstúpil z funkcie aj minister spravodlivosti Florin Iordache. Demonštrácie v krajine však napriek tomu celkom neutíchli a desaťtisíce protestujúcich sa aj nedeľu zišli pred sídlom rumunskej vlády v Bukurešti, aby žiadali jej odstúpenie. Išlo v poradí o 13. deň protivládnych protestov v hlavnom meste. V rovnakom čase sa v nedeľu v Bukurešti zišlo zároveň aj okolo 1000 stúpencov vlády, a to pred prezidentským palácom. Tí zase už ôsmy deň po sebe apelovali na rezignáciu prezidenta Iohannisa, ktorý otvorene podporil protivládne protesty.


Čaputová, alebo Mistrík. Beblavého strana Spolu sa už rozhodla

Beblavého strana sa rozhodovala medzi podporou Mistríka a právničky Zuzany Čaputovej z Progresívneho Slovenska.

BRATISLAVA. Občianskeho kandidáta Roberta Mistríka podporí v prezidentskej kandidatúre strana Spolu Miroslava Beblavého. Podporu Mistríkovi vyjadrila ako prvá politická strana, hoci sa už dlhšie očakáva aj podpora SaS, ktorá o tom rozhodne v júni. „Stretli sme sa Robertom Mistríkom aj Zuzanou Čaputovou a na predsedníctve sme sa jednohlasne zhodli, že podporíme Roberta Mistríka,“ povedal Beblavý pre SME. Pre Mistríka sa podľa neho rozhodli najmä preto, že na 100 percent reprezentuje hodnoty strany Spolu, je proeurópsky, charakterný, má reálnu šancu vyhrať a kandidatúru v prezidentských voľbách neberie len ako predkolo parlamentných volieb, teda nechce zviditeľniť seba alebo stranu. Zároveň podľa neho Mistrík nemá záujem polarizovať spoločnosť v kultúrno-etických otázkach a vyvolávať vášne medzi liberálmi a konzervatívcami. Jeho kampaň však strana Spolu finančne nepodporí. Mistrík si ju bude financovať sám a desiatimi percentami mu prispejú ako súkromné osoby šéf Esetu Richard Marko a jeho manželka Lucia. Beblavý v rozhovore pre SME priznáva, že chvíľu uvažovali o tom, že postavia vlastného kandidáta. „Mali sme pocit, že ak nebudeme mať kandidáta, nebudeme plnohodnotná strana,“ odôvodnil. Napriek tomu, že už našli aj na kandidátku na prezidentku, na predsedníctve strany Spolu sa rozhodli, že by do toho mali ísť len vtedy, ak by mali top kandidáta, dokázali by mu dať slušný rozpočet na kampaň a mal by naozaj reálnu šancu vyhrať. Čaputová, ktorá je členkou Progresívneho Slovenska, podľa Beblavého vzala ich rozhodnutie podporiť iného prezidentského kandidáta bez problémov. Už dlhšie sa špekuluje, či sa strany Spolu a Progresívne Slovensko zlúčia, alebo pôjdu do predvolebnej spolupráce. Progresívne Slovensko túto ponuku Miroslavovi Beblavému dalo, no zatiaľ nedostali odpoveď.


Kiska korupciu na najvyšších miestach vidí, je však sofistikovaná

Prezident korupciu nepovažuje za výpalnícku ako za vlády Mečiara.

BRATISLAVA. Korupcia na najvyšších miestach existuje. Tvrdí to prezident Andrej Kiska. Označil ju za ťažko hmatateľnú a sofistikovanú. Nepovažuje ju však za výpalnícku ako za vlády Vladimíra Mečiara. Ten, kto podľa neho hovorí opak, žije zrejme v inom svete. Môžu za to aj veľké nedoriešené kauzy. Koľko sa už rieši Gorila? Ľudí to prestáva baviť. "Vie sa predsa o tom, že máme neúčelné a predražené zákazky a že niektoré vždy vyhráva určitá skupina ľudí," povedal v utorok Kiska pred študentmi Ekonomickej univerzity, kde prednášal. Verejnosť podľa neho prestáva veriť v spravodlivosť štátu. "Môžu za to aj veľké nedoriešené kauzy. Koľko sa už rieši Gorila? Ľudí to prestáva baviť," povedal Kiska. Vidí potrebu zmien v polícii i na prokuratúre. Ryba smrdí podľa prezidenta od hlavy. "Keď niekto vidí zlodejinu hore, úradník dolu si môže povedať, že bude kradnúť aj on," pokračoval. Prezident tvrdí, že viacerí sa mu sťažovali na korupciu v bežnom živote. Kisku hnevá korupcia v zdravotníctve. Nerozumie, ako si niektorí lekári môžu vypýtať úplatok napríklad pred operáciou onkologicky chorého dieťaťa. Označil to za chrapúnstvo.


Vlani sa predali takmer štyri milióny diaľničných známok

Najväčší záujem bol pritom o desaťdňové známky.

BRATISLAVA. Motoristi kúpili v roku 2016 viac ako 3,9 milióna kusov elektronických diaľničných známok. Najväčší záujem bol pritom podľa Národnej diaľničnej spoločnosti (NDS) o desaťdňové známky. Tých vodiči kúpili 2,49 milióna kusov, čo z celkového predaja známok znamenalo takmer 63 %. V poradí druhé najžiadanejšie boli ročné diaľničné známky, ktorých vlani vodiči kúpili 991-tisíc kusov a mesačných známok sa predalo 488-tisíc kusov. V porovnaní s rokom 2015 sa tak podľa hovorkyne NDS Evy Žgravčákovej predalo vlani o približne 407-tisíc kusov diaľničných známok viac. Čo sa týka spôsobu nakupovania elektronických diaľničných známok, najviac motoristov využívalo čerpacie stanice. Až 69,3 % elektronických diaľničných známok sa predalo týmto spôsobom. Nasledoval predaj cez internet, ktorý predstavoval 27,1 %, ďalších 2,4 % známok sa predalo v automatoch a 1,2 % známok si motoristi zaobstarali cez mobilnú aplikáciu. Elektronickými diaľničnými známkami platia na Slovensku motoristi za jazdu po spoplatnených úsekoch ciest. K dispozícii majú ročnú, mesačnú alebo desaťdňovú diaľničnú známku. Kúpiť ich môžu buď cez internetovú stránku eznamka.sk, cez mobilnú aplikáciu "eznámka" či na predajných miestach, ktoré so väčšinou na čerpacích staniciach.


Petržalka v rámci životného prostredia podporí deväť projektov

Patrí k nim aj vytvorenie komunitnej záhrady, altánok ako ekoučebňa aj skrášlenie areálu materskej školy.

PETRŽALKA. Na osem občianskych projektov, ktoré v rámci grantovej výzvy v oblasti životného prostredia podporí bratislavská Petržalka pôjde z rozpočtu samosprávy 30.000 eur. Pôjde o vytvorenie komunitnej záhrady, vybudovanie altánku ako ekoučebne na dvore základnej školy, ale tiež revitalizácia vnútrobloku, humanizácia pochôdznej terasy či skrášlenie areálu materskej školy. "Táto výzva na grant v rámci životného prostredia bola historicky prvá v mestskej časti a Petržalčanov zaujala. Žiadosť podalo pôvodne deväť subjektov, nakoniec sme posudzovali a schválili poskytnutie finančných prostriedkov ôsmim subjektom. Tie projekty sú pomerne rôznorodé, čo veľmi vítam," uviedol zástupca petržalského starostu Michal Radosa. Na Zadunajskej ulici by tak mala vzniknúť komunitná záhrada s trávnikom, kvetinovým zákonom a popínavým plotom. Terasa na Mánesovom námestí by sa mala skrášliť kvetináčmi a novým mobiliárom, v Ovsišti by sa mal revitalizovať zanedbaný vnútroblok. V areáli základnej školy na Pankúchovej ulici vyrastie altánok, ktorý bude za priaznivého počasia slúžiť ako ekoučebňa, revitalizácia čaká areál materskej školy na Ševčenkovej ulici. "Jeden zo žiadateľov si dokonca zabezpečil podporné stanovisko hlavnej architektky pre humanizáciu pochôdznej terasy. Bola vyjadrená nádej, že tento projekt sa stane pilotným," priblížil Radosa. Vicestarosta verí, že v grantovej výzve bude samospráva pokračovať aj v budúcnosti. V zmysle platného všeobecne záväzného nariadenia (VZN) je stanovené, že výzvu na grant musí schváliť miestne zastupiteľstvo. "Predpokladám, že v prípade záujmu bude potrebné opakovane niekedy v prvom kvartáli, teda prvom štvrťroku nového roka schváliť túto výzvu na úrovni miestneho zastupiteľstva," podotkol Radosa. Na otázku, či by sa mohla vyčlenená suma na podporu projektov v budúcnosti zvyšovať, odpovedal, že nechce veľmi predbiehať a byť extrémne optimistický. "Ak by sa každý rok len 30.000 eur na tento účel vyčlenilo, po pár rokoch by to bolo naozaj vidieť v našej mestskej časti vo väčšom rozmere," dodal Radosa.


Trump po kritike otočil, Mayovú označil za fantastickú ženu

Americký prezident vyhlásil, že akákoľvek forma brexitu bude v poriadku.

CHEQUERS. Americký prezident Donald Trump označil v piatok britskú premiérku Theresu Mayovú za "neuveriteľnú ženu", ktorá vo svojej funkcii "odvádza fantastickú prácu". Vyjadril sa tak na spoločnej tlačovej konferencii v Chequers, vidieckom sídle premiérky ležiacom približne 50 kilometrov severozápadne od Londýna. Podľa agentúry AP, ktorá citovala jeho slová, sa šéf Bieleho domu snažil týmto spôsobom "zmierniť úder" po tom, ako skritizoval niektoré stránky Mayovej vládnutia v rozhovore zverejnenom vo štvrtok britským bulvárnym denníkom The Sun. Trump, ktorý pricestoval na návštevu Británie zo summitu NATO v Bruseli, najnovšie povedal, že pri tohtotýždňových stretnutiach mal možnosť Mayovú oveľa lepšie spoznať. "Čokoľvek urobíte, bude to pre mňa v poriadku," povedal Trump podľa agentúry DPA na margo Mayovej stratégie ohľadne vystúpenia Británie z EÚ. "Len zaistite to, aby sme mohli spolu obchodovať," dodal s tým, že by malo byť stále "absolútne možné" uzavrieť dohodu o voľnom obchode medzi Londýnom a Washingtonom. V spomínanom rozhovore pre The Sun pohrozil Trump hostiteľke stroskotaním myšlienky voľného obchodu medzi Spojenými štátmi a Britániou, pokiaľ by si Londýn po tzv. brexite ponechal príliš úzke väzby so zvyškom európskeho bloku. V piatok však pred novinármi poprel, že by Mayovú kritizoval, a dodal, že má pred ňou "veľký rešpekt". Rozhovor v podobe, v akej bol vydaný, zaradil Trump medzi "falošné správy", pričom tvrdí, že denník vynechal jeho "pozitívne vyjadrenia". Napriek pochvale Mayovej americký prezident počas tlačovej konferencie v Chequers zopakoval, že výborným britským premiérom by bol aj konzervatívny politik Boris Johnson, ktorý tento týždeň odstúpil z funkcie ministra zahraničných vecí pre nezhody s Mayovou ohľadne spôsobu brexitu. Na otázku, ako by ohodnotil americko-britské vzťahy, Trump odpovedal, že "najvyšším stupňom osobitnosti". Podľa jeho slov sú tieto vzťahy v súčasnosti pevnejšie než kedykoľvek predtým. Mayovej sa tiež poďakoval aj za jej obrannú politiku a vyzdvihol, že Británia plní cieľ stanovený pre členské krajiny NATO, ktoré majú vynakladať na obranu prostriedky dosahujúce najmenej dve percentá ich hrubého domáceho produktu.


Nemecká vláda chce viac policajtov

Nemecko by malo mať o 15-tisíc policajtov viac na spolkovej i krajinskej úrovni.

HAMBURG / BERLÍN. Nemecká spolková vláda mieni na výtržnosti, ktoré v uliciach Hamburgu sprevádzali tamojší summit predstaviteľov krajín G20, reagovať zvýšením počtu príslušníkov bezpečnostných zložiek a zlepšením ich výstroja. Ako uviedla v pondelok spolková kancelárka Angela Merkelová, "počas víkendu sme videli, akou dôležitou témou je vnútorná bezpečnosť a ako musíme byť vďační aj našim bezpečnostným silám, že postupujú rozhodne proti všetkým formám násilia". Z obsahu spoločného volebného programu Merkelovej CDU a jej sesterskej strany CSU vyplýva, že strany únie by chceli zvýšiť súčasný početný stav o celkove 15-tisíc policajtov na spolkovej i krajinskej úrovni. Líder CSU, bavorský krajinský premiér Horst Seehofer je však ešte za výraznejšie zvýšenie. Spolkový minister vnútra Thomas de Maiziere volal v pondelok aj po posúdení pripravenosti použiť násilie zo strany ľavicových radikálov. Páchateľov prirovnal k neonacistom a islamistickým teroristom. Podľa jeho slov sa nemecké mestá, či už Hamburg, Berlín alebo iné, nesmú stať útočiskom pre násilníkov. V prípade tých zo severonemeckého prístavného mesta očakáva prísne tresty, pričom dodal, že za vážne narúšanie verejného poriadku či rabovanie ráta nemecký trestný zákonník aj s niekoľkoročnými trestami väzenia. Prvý muž radnice v Hamburgu Olaf Scholz zo Sociálnodemokratickej strany Nemecka (SPD) odmietol hlasy volajúce po jeho rezignácii a vyzval na dôsledky pre ohlasovateľov demonštrácií, ktoré vyústili do násilností a výtržností. Šéf Úradu spolkovej kancelárky Peter Altmeier, ako aj Merkelovej vyzývateľ v blížiacich sa parlamentných voľbách, volebný líder SPD Martin Schulz sa hamburského starostu zastali, pričom druhý z nich hovoril o rysoch terorizmu, keď násilníci si mesto ako Hamburg vezmú za rukojemníka. Väčšinu z 51 obvinených, na ktorých uvalili vyšetrovaciu väzbu, tvoria mladí muži vo veku do 30 rokov. Popri nemeckých občanoch sú za mrežami aj občania Francúzska, Holandska, Rakúska, Ruska, Španielska, Švajčiarska a Talianska.


Diskusia o stíhačkách nebola dostatočná, upozornil analytik

Kým F-16 by prišli až v roku 2022, Švédi garantovali dodanie v roku 2019.

BRATISLAVA. Otázka budúcnosti nadzvukového letectva Ozbrojených síl SR si vyžaduje odbornú diskusiu a nie unáhlené rozhodnutia. Uviedol to riaditeľ Slovenského inštitútu pre bezpečnostnú politiku Jaroslav Naď s tým, že podľa jeho poznatkov je už o všetkom v rámci rezortu obrany rozhodnuté. Podľa Naďa sa Ministerstvo obrany SR rozhodlo pre najnovšiu verziu amerických strojov F-16. V takom prípade by Slovenská republika bola vôbec prvou krajinou Európskej únie, ktorá by tieto stroje mala vo výzbroji. Rezort obrany už dlhodobo zvažoval posledné dve ponuky, okrem F-16 prichádzali do úvahy aj švédske Gripeny. Podľa medializovaných informácií má však šéf ministerstva Peter Gajdoš už jasno v tom, aký návrh predloží na rokovanie Bezpečnostnej rady SR, ktoré je naplánované na 11. júla. "Myslím si, že mohla byť otvorená odborná diskusia, na aký účel vlastne nadzvukové letectvo potrebujeme. V súčasnosti totiž v podstate naši piloti vzlietajú iba na ochranu vzdušného priestoru. Preto sú nám útočné stíhačky F-16 zbytočné," povedal Naď. Podľa jeho slov je dôležité pre nominantov Slovenskej národnej strany na rezorte obrany skôr predlžovať abonentnú zmluvu na využívanie súčasných strojov Mig-29. "Ide o to, že niekto chce zrejme predlžovať zmluvu s Rusmi. Pokiaľ už k tomuto kroku musí prísť, nemáme sa kam ponáhľať a definitívne riešenie ešte dva či tri mesiace počká," doplnil bezpečnostný analytik. Ozbrojené sily vynakladajú ročne desiatky miliónov eur na prevádzku ruských Migov-29. Navyše táto zmluva vyprší koncom kalendárneho roka 2019, pri uplatnení opcie o rok neskôr. Kým F-16 vedia naši piloti využívať až v priebehu roka 2022, švédsky výrobca garantoval dodanie nových strojov do konca roka 2019. Nie je známe, či tento aspekt rezort obrany vo svojom výbere zohľadnil. Minister obrany Peter Gajdoš mal pôvodne materiál predložiť vláde SR do 29. júna. Vzhľadom na neprítomnosť premiéra Petra Pellegriniho na minulotýždňovom rokovaní kabinetu tak urobí až 11. júla. V avizovanom termíne je však summit Severoatlantickej aliancie (NATO) v Bruseli, kde by mal byť prítomný aj slovenský minister obrany. "Všetko je riešiteľné," odpovedal Gajdoš na margo svojej plánovanej neprítomnosti. Či vláda SR bude alebo nebude o týchto projektoch diskutovať, rozhodne premiér Pellegrini. Projekt, respektíve návrh ministerstva obrany má posúdiť v týchto dňoch aj Útvar hodnota za peniaze, ktorý spadá pod Ministerstvo financií SR.


Od septembra budú môcť virtuálnu pokladnicu využívať všetci podnikatelia

Virtuálna registračná pokladnica je moderný nástroj na spravovanie hotovostných transakcií, ktorý je bezplatný.

BRATISLAVA. Od septembra tohto roka sa ruší mesačný limit na počet vydaných pokladničných dokladov prostredníctvom virtuálnej registračnej pokladnice. Zmeny prinesie novela zákona o používaní elektronickej registračnej pokladnice. Podnikatelia tak môžu bez obmedzenia využívať túto bezplatnú službu finančnej správy SR. Virtuálnu registračnú pokladnicu budú môcť od budúceho mesiaca používať všetci podnikatelia. Doterajší limit 3000 vydaných pokladničných dokladov sa ruší a podnikatelia tak budú môcť v jednom mesiaci vydať ľubovoľný počet pokladničných dokladov. "Virtuálna registračná pokladnica je moderný nástroj na spravovanie hotovostných transakcií, ktorý bezplatne ponúkame podnikateľom. Sme radi, že viac ako 30.000 podnikateľov túto možnosť využíva," skonštatoval v správe pre médiá prezident finančnej správy František Imrecze. Od spustenia virtuálnej registračnej pokladnice v roku 2015 finančná správa registruje, že podnikatelia doteraz vydali viac ako šesť miliónov platných pokladničných dokladov v sume asi 600 miliónov eur. Podnikatelia, ktorí pre prekročenie hranice vydaných pokladničných dokladov nemohli registračné pokladnice využívať, sa môžu zaregistrovať a používať službu bezplatne. Virtuálna registračná pokladnica je prístupná online na portáli finančnej správy. Základným predpokladom je internetové pripojenie používateľa. Pokladnice je možné používať na klasickom stolovom počítači, notebooku alebo prostredníctvom mobilnej aplikácie. Pre nakupujúcu verejnosť finančná správa sprístupnila aj aplikáciu Over doklad, vďaka ktorej si ľudia môžu skontrolovať pravosť pokladničných dokladov.


Nenávistné prejavy a xenofóbny populizmus poznačili Európu v roku 2018

Vlani takéto názory nevyjadrovali len okrajoví politici, ale i hlavné strany.

BRUSEL/ŠTRASBURG. Xenofóbny populizmus a rasistické nenávistné prejavy boli súčasťou politického ovzdušia v Európe aj v roku 2018. Uviedla to v utorok Rada Európy (RE) prostredníctvom výročnej správy svojho orgánu s názvom Európska komisia proti rasizmu a intolerancii (ECRI). Rastúce znepokojenie verejnosti z ekonomických, geopolitických a technologických zmien využili podľa správy ECRI najmä tí, ktorí zo zhoršenia situácie vinili migrantov a menšiny, a to predovšetkým populistickí politici, ktorých cieľom bolo rozdelenie spoločnosti podľa národnostných, etnických alebo náboženských línií. Vlani takéto názory nevyjadrovali len okrajoví politici, ale v čoraz väčšej miere získavali priestor aj v rámci hlavných politických strán a vlád jednotlivých štátov RE. "Ideológie založené na predpokladanom nesúlade medzi národnostnými, etnickými alebo náboženskými skupinami predstavujú nebezpečenstvo pre inkluzívne spoločnosti, rovnako ako tie, ktoré obhajujú rasovú nadradenosť," uvádza sa v správe ECRI, ktorá zároveň varuje pred hrozbou verejných diskusií podľa scenára "my proti nim". ECRI upozornila aj na nárast šírenia tzv. falošných správ, ktoré často prinášajú skreslené predstavy o zraniteľných skupinách, a vyzvala v tejto súvislosti politikov a náboženských a komunitných lídrov, aby sa nielen vyhli používaniu nenávistných prejavov, ale aj aktívne proti tomuto fenoménu vystupovali. Protirasistický orgán Rady Európy za pozitívne považuje to, že čoraz viac krajín tejto 47-člennej organizácie prijíma dôležité opatrenia na zosúladenie svojich právnych predpisov s bojom proti nenávistným prejavom s európskymi a medzinárodnými normami v tejto oblasti. Správa konštatuje, že miera účasti utečencov a azylantov na trhu práce vo všeobecnosti bola aj vlani príliš nízka, najmä medzi ženami. "Členské štáty sa musia zaoberať špecifickými sociálno-ekonomickými a kultúrnymi prekážkami pri ich zamestnávaní," odporúča ECRI. Vo väčšine členských štátov RE v roku 2018 prevládala islamofóbia a protiimigračné postoje. Moslimské ženy boli často terčom násilných prejavov, ktoré mali najmä podobu stiahnutia závojov z tváre alebo šiat zahaľujúcich celé telo a opľúvania. Podľa ECRI aj vlani platilo, že osoby s africkým pôvodom, ktoré sa narodili v Európe alebo tu žijú už dlhší čas, čelia narastajúcemu odporu zo strany väčšinovej spoločnosti. Osoby z tejto kategórie často podliehali praktikám rasového profilovania zo strany orgánov činných v trestnom konaní. Rada Európy vyzvala členské štáty, aby takéto praktiky odsúdili. Úzka spolupráca medzi židovskými komunitami v krajinách Európy a národnými orgánmi sa ukázala byť účinným nástrojom v rámci boja proti antisemitizmu. Podľa ECRI židia v Európe však aj naďalej čelia nenávisti vrátane násilia, ktoré sa často považuje za opodstatnenú reakciu na konanie izraelskej vlády. Jednou z najviac marginalizovaných komunít v Európe sú Rómovia, upozorňuje správa ECRI. Obzvlášť zraniteľné sú rómske dievčatá a ženy. Aj napriek určitému pokroku, akým je napríklad terénna práca rómskych mediátorov v školách či v oblasti zdravotníckych služieb, nedošlo k "širokému rozšíreniu aktivít na podporu Rómov, ktoré sú nevyhnutné na prelomenie začarovaného kruhu chudoby a sociálneho vylúčenia". Európska komisia proti rasizmu a intolerancii je monitorovacím orgánom RE v oblasti ľudských práv, ktorý sa špecializuje na otázky týkajúce sa boja proti rasizmu, xenofóbii, antisemitizmu, intolerancie a diskriminácie na základe rasy, etnického či národného pôvodu, farby, občianstva, náboženstva, jazyka, sexuálnej orientácie a rodovej identity.


DOBRÉ RÁNODobré ráno: Čo sa deje v tele, keď vypijete alkohol

Ani to pitie nie je, čo bývalo. Po športe už neodporúčajú ani to pivo, alkohol spôsobuje iba problémy a ešte aj starneme, takže tie ráno sú akési ťažšie. Alkohol však sprevádza ľudstvo od jeho počiatkov, nakvasené ovocie dodnes vyhľadávajú naši zvierací príbuzní, nám sa vyvinuli enzýmy na jeho lepšie spracovanie a niektorí vedci špekulujú, že pitie mohlo byť jedným z hýbateľov za vznikom poľnohospodárstva a civilizácií. Lenže, ako to teda je? Aký je vzťah medzi ľudským druhom, civilizáciou a najmä, čo presne robí a ako funguje alkohol v našich telách? Tomáš Prokopčák sa rozpráva s Renátou Zelnou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Nový šéf polície v septembri nebude. Zmeny vo voľbe policajného prezidenta totiž meškajú a mali by prísť až na jeseň. Ministerstvo vnútra sa vraj snaží o kompromis medzi viacerými pripomienkami, ktoré k návrhu voľby prišli. Japonci premýšľajú, že by už o pár rokov chceli cestovať v lietajúcich autách. Chystajú preto novú legislatívu, nové dopravné predpisy by mali platiť od roku 2020. Lietajúce autá by mali fungovať od roku 2023. Archeológovia vyzývajú Albánsko, aby lepšie chránilo svoje podmorské náleziská. Problémom sú vykrádači, ktorí pátrajú po vzácnych artefaktoch ležiacich na dne mora. Minulý rok prišla naša planéta každú minútu o lesnú plochu v rozmere 40 futbalových ihrísk. Dokopy stratili dažďové lesy minulý rok takmer šestnásť miliónov hektárov porastov, čo je územie viac ako trikrát väčšie ako Slovensko. Zem už nie je taká sama. Vedci oznámili, že na Saturnovom mesiaci Enceladus našli zložité organické molekuly, čo by mohlo viesť k budúcim misám práve na toto kozmické teleso. Viac sa dozviete v dnešnom vedeckom podcaste ZOOM. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Slovenské legendy si zastrieľali v exhibícii, exotického súpera vôbec nešetrili

Za Slovensko nastúpilo osem majstrov sveta.

Exhibičný duel v Skalici: Góly: 5. Pálffy (Podhradský, Stümpel), 9. Ľ. Višňovský (Pálffy), 16. Podhradský (Stümpel, Petrovický), 19. Somík (Pucher, Uram), 24. Oremus (T. Višňovský, Ďurák), 24. T. Višňovský (Stehlík, Školiak), 28. Pucher (Ľ. Višňovský, Uram), 33. Uram (Pucher), 35. T. Višňovský (Stehlík, Ďurák), 38. Podhradský (Pálffy, Stümpel), 40. T. Višňovský (Školiak), 44. Uram (Somík, Pucher), 48. Petrovický (Stümpel), 49. Uram (Ľ. Višňovský), 49. Vorobel (Pucher), 54. Pálffy (Ľ. Višňovský, Stümpel), 56. Petrovický (Ďurák), 59. Ľ. Višňovský - 34. Džogonenko (Chanukajev), 54. Tilson (Isajev), 57. Džogonenko. Vylúčení: 1:3, presilovky: 2:0, oslabenia: 0:0. Miroslav Lipovský (31. Dušan Vlk) - Ľubomír Višňovský, Peter Podhradský, Slavomír Vorobel, Dušan Milo, Miroslav Ďurák, Richard Stehlík, Martin Ivičič, Roman Veber - Žigmund Pálffy, Jozef Stümpel, Róbert Petrovický - Marek Uram, Peter Pucher, Radovan Somík - Peter Oremus, René Školiak, Tibor Višňovský - Zdeněk Jurásek, Martin Hujsa, Dušan Pašek - Ivo Ďurkovič SKALICA. Hokejoví fanúšikovia v Skalici si v stredu vychutnali exhibičný duel slovenských hokejových legiend na čele s domácim miláčikom Žigmundom Pálffym proti Izraelu. Diváci videli množstvo pekných akcií, krásnych gólov a vysoké víťazstvo domáceho tímu 18:3. V zápase sa predstavilo okrem iných aj osem majstrov sveta z Göteborgu, ten deviaty Miroslav Šatan prišiel kamarátov podporiť, no len z tribúny. Na ľade však nechýbali Pálffy, Jozef Stümpel, Ľubomír Višňovský, Peter Pucher či Róbert Petrovický, zo skalických legiend Tibor Višňovský, René Školiak alebo brankár Miroslav Lipovský. Celý minulý týždeň som trénoval na exhibíciu. Bola to sranda, dobre sme sa zabavili. Zo striedačky viedol partiu Július Šupler. Vo výbere Izraela sa predstavili i naturalizovaní Rusi, ktorí v minulosti hrávali v ruskej superlige. Exhibičný duel bol jasne v réžii slovenských legiend na čele s Pálffym. S netradičným súperom si robili, čo chceli a po pár minútach sa to prejavilo aj na skóre. O prvý gól sa postaral v 5. minúte práve domáci miláčik. Pri druhom si pripísal asistenciu, keď našiel medzi kruhmi voľného Višňovského. Slováci nevyužili prvú presilovku, no krátko po nej sa presadil Podhradský a druhú v závere tretiny premenil Somík - 4:0. Aj v ďalšom priebehu sa hralo takmer výlučne v obrannom pásme Izraela, ktorý sa dostával z vlastnej tretiny len sporadicky. Lipovský sa tak v bránke dosť nudil. Nič na tom nezmenila ani prvá presilovka hostí, i keď konečne zamestnali brankára. Veľmi som sa na to tešil, pretože som bol znova na ľade s chalanmi, s ktorými som zažil najkrajšie hokejové reprezentačné roky. To však už bolo 7:0 pre domácich a na osem zvýšil v závere početnej výhody Uram. Izrael stihol čestný úspech ešte v 2. tretine, keď svoj nájazd, už proti Vlkovi, premenil Džogonenko. Slovákov to však nezabrzdilo, bavili sa hokejom, divákov zase peknými kombináciami a gólmi a do šatne išli za stavu 11:1. Kanonáda domácich pokračovala aj v tretej tretine, po dva góly pridali Uram a Petrovický, po jednom ešte Vorobel, Pálffy a Višňovský. Za hostí skorigovali v závere Tilson a Džogonenko. Skaličania využili prestávky medzi tretinami na ocenenie najlepších športovcov svojho mesta. Žigmund Pálffy: "Všetci sme si to užili, som veľmi rád, že prišlo toľko divákov, lebo som sa trošku obával. Skaličania trochu zanevreli na hokej a ja dúfam, že sa to vráti naspäť. Chcem sa poďakovať chalanom, Šatanovi, Stümpelovi, Ľubovi Višňovskému a všetkým. Myslím si, že takýchto akcií by mohlo byť viac. Pripomenulo mi to atmosféru play off zápasov, verím, že sa to raz do Skalice vráti a že sa vrátime do extraligy. Celý minulý týždeň som trénoval na exhibíciu. Bola to sranda, dobre sme sa zabavili. Som rád, že chlapci prišli a Skaličania videli tento zápas." Ľubomír Višňovský: "Veľmi som sa na to tešil, pretože som bol znova na ľade s chalanmi, s ktorými som zažil najkrajšie hokejové reprezentačné roky. Dá sa povedať, že nám to aj celkom išlo, bolo tam veľa gólov na jeden dotyk, takže mám veľkú radosť. Musím povedať, že sme mali dobrý deň a teraz som aj povedal Mirovi Šatanovi, či nás nechce nominovať na pár zápasov do reprezentácie. Súper bol o pár úrovní nižšie, musel to byť pre nich zážitok, ale keď tam vyše dve minúty nevyšli z obranného pásma, asi toho mali už aj dosť. Na striedačke sme sa bavili, že by sme nechceli byť v koži Mira Lipovského, dve strely na bránku za tretinu, to je pre brankára dosť nepríjemné." Jozef Stümpel: "Videli sme sa na ľade a hralo sa nám spolu dobre. Škoda, že sme si nemohli zahrať spolu viackrát a častejšie už skôr. No taký je hokejový osud. Ja si ešte zahrám tú druhú ligu, no tá sa nám už skončila, takže teraz bude trochu pauza. Namiesto toho si zahrám futbal a venujem sa aj ďalším športovým aktivitám. Hokej ma ešte stále baví, takže by bolo škoda zavesiť korčule na klinec."


V Rumunsku pribudne nová základňa NATO

Trump hrozil NATO

Stoltenberg reaguje

Pobaltie ho potrebuje

Nová základňa v Rumunsk...

Tkačenkov komentár

Východoeurópsku krajinu znepokojuje problém ochrany hraníc a možné napadnutie Ruskom.

BRUSEL. Rumunský prezident Klaus Iohannis vo štvrtok oznámil, že NATO sa dohodlo na vybudovaní tzv. trojhviezdičkovej veliacej štruktúry v Rumunsku, kde bude umiestnených 400 vojakov. Východoeurópsku krajinu znepokojuje problém ochrany jej hraníc a možné napadnutie Ruskom, ktoré v roku 2014 obsadilo a anektovalo ukrajinský Krymský polostrov, napísala tlačová agentúra AP. Iohannis na záver dvojdňového summitu Severoatlantickej aliancie v Bruseli povedal, že NATO povýši mnohonárodnú brigádu v juhorumunskom meste Craiova, ktorú tam umiestnili vlani, na stálu základňu. Rumunsko na summite NATO súhlasilo so zvýšením počtu svojich vojakov v Afganistane zo 700 na 950, musí to však schváliť parlament. Rumunsko minie dve percentá svojho hrubého domáceho produktu (HDP) na obranu a prezident Iohannis dodal, že ďalší členovia NATO "sa pokúsia minúť aj viac ako dve percentá". Iohannis poprel, že by americký prezident Donald Trump agresívne žiadal členov aliancie, aby zvýšili výdavky na obranu. "Trump hovoril o veciach jasne a zrozumiteľne, ako je to bežné medzi priateľmi a spojencami... Zaviazali sme sa, že výdavky trochu zvýšime," vysvetlil rumunský líder.


Najvyššie položený hotel na Slovensku zaznamenal nárast hostí

Sliezsky dom je okrem iného ideálnym štartom bodom na výstup na Gerlachovský štít.

VYSOKÉ TATRY. Záujem turistov o Slovensko si drží naďalej svoju dynamiku, čo potvrdzujú aj aktuálne údaje z najvyhľadávanejšej destinácie - Vysokých Tatier, osobitne zo Sliezskeho domu, najvyššie položeného horského hotela na Slovensku. Za osem mesiacov tohto roka využilo služby hotela, v nadmorskej výške 1670 metrov, takmer 5200 hostí, čo je viac ako 20-% medziročný nárast. Vysoké Tatry a ich končiare sú pre turistov atraktívne a najlepšie dostupné vzhľadom na zimné uzávery väčšiny turistických chodníkov v letných mesiacoch. Od júna dokonca augusta sa prišlo pod Gerlachovský štít do Sliezskeho domu zrelaxovať až 3700 dovolenkárov (medziročný nárast je 15,5 %), pričom okrem domácich, boli medzi hosťami už tradične najmä Česi, Poliaci, Nemci a Maďari. "Hoci sa skladba našich hostí výraznejšie nemení, dnes už nie zvláštnosťou, že na toto miesto v Tatrách prídu dovolenkovať turisti aj z exotickejších krajín, napríklad z Japonska a v poslednom období najmä z Izraela, čomu napomohla pravidelná letecká linka z Tel Avivu do Koší,"  komentuje sezónu riaditeľ hotela Walter Konečný. "Náš hotel je okrem iného ideálnym východiskovým bodom na výstup na Gerlachovský štít. Vzhľadom na nadmorskú výšku, dobrú dostupnosť a krásnu horskú scenériu je u nás tento štít jedným z najnavštevovanejších vrcholov," doplnil Konečný. Sliezsky dom je situovaný pri vstupe do Velickej doliny, priamo na brehu Velického plesa a pod najvyšším končiarom Vysokých Tatier - Gerlachovským štítom (2655 m. n. m.). Najvyšší horský hotel na Slovensku leží na Tatranskej magistrále, takže je aj pre peších turistov dostupný počas celého roka, keďže magistrála nespadá pod zimnú uzáveru tatranských chodníkov.


Čítanie na víkend: Ako Slováci predbehli Prahu a ako vyzerá dedina roka

Spomienky a svedectvá študentov, ktorí spustili Nežnú revolúciu aj absurdná detektívka. Pozrite si prehľad magazínového čítania.

Vedeli, že ide o všetko. Jasne si uvedomovali politické súvislosti. Chceli zmenu. Ich demonštrácia nebola ohlásená, a teda ani legálna. Študentov na ňu volali len ústne slovami „organizuje sa“, aby nemohol byť označený vinník. Bolo obdobie komunizmu a za takúto akciu hrozilo vyhodenie zo školy. Dlho preto mnohí študenti nevedeli, kto bol organizátorom manifestácie 16. novembra 1989 v Bratislave, ktorá o deň predbehla legendárnu masovú pražskú demonštráciu. Spomienky a svedectvá revolúcie na fakulte opísala v príbehu študentského novembra Ela Rybárová. Mohlo by sa zdať, že najsevernejšia obec Slovenska by sa hodila skôr do súťaže miest s najnižšou nameranou teplotou, ale ona nie, ona si z rúk ministra životného prostredia prevzala úplne iné ocenenie. Obec s 3934 obyvateľmi sa stala Dedinou roka 2017. Oravská Polhora pôsobí akoby bola vymyslená. Nízka nezamestnanosť, vysoká pôrodnosť, kultúra. V reportáži Mária Šmýkala sa dozviete, čo udrie náhodnému návštevníkovi odo očí, keď sem vkročí. John Green nie je žiaden spisovateľský nováčik. Na celom svete sa predalo viac než 50 miliónov jeho kníh, podľa dvoch z nich vznikol film. Má viac než päť miliónov sledujúcich na twitteri a na youtube šestnásť náučných programov. To hlavné, o čom chce teraz rozprávať, je choroba, ktorou sám trpí. Ľudia sa z nej často smejú, lebo netušia, čo sa za ňou skutočne skrýva a čím trpí človek, ktorý má obsedantno-kompulzívnu poruchu, teda OCD. Je pondelok ráno a do Axiomy si prichádzajú doplniť kofeín rôznorodé skupiny bratislavského kultúrneho života. Pri jednom stole sedí novinár oproti Ľubomírovi Feldekovi, hneď vedľa si študent VŠMU nad scenárom odklepáva cigaretu a iránska stand-up komička Nasi práve číta knihu. Výtvarníci, spisovatelia, divadelníci, filozofi. Všetci poznajú čajku, vypchatého operenca, kamenný inventár kaviarne. Ibaže ona jedného dňa zmizla. To, čo táto na prvý pohľad banálna správa spôsobila, však zaskočilo aj tých, ktorí do kaviarne nikdy nevstúpili. "Sme národ, ktorý ľahko prijíma niečo zahraničné ako to lepšie svetové, úžasné a užitočné. Nemyslím si, že superpotraviny musia pochádzať z amazonského pralesa a musia cestovať k nám cez celú planétu. Nemusíme ich zobrať niekomu, kto na tom stáročia žije, aby sme to mohli jesť my, lebo chceme byť super zdraví a super výkonní. Vieme žiť aj z našich potravín," hovorí v rozhovore Miloslava Šebelu známy slovenský lekár a odborník na zdravú výživu Igor Bukovský.


Bratislavské letisko má za sebou druhý najsilnejší mesiac v histórii

Najviac cestujúcich v júli smerovalo do Turecka.

BRATISLAVA. Júl sa stal druhým najsilnejším mesiacom v histórii Letiska M. R. Štefánika. Počas siedmeho mesiaca tohto roka vybavilo 331 133 cestujúcich. Ide o druhý najvyšší počet cestujúcich v júli od vzniku letiska. Informovala o tom hovorkyňa bratislavského letiska Veronika Ševčíková s tým, že tristotisícovú hranicu pasažierov sa doposiaľ podarilo prekročiť v júli na letisku v jeho 68-ročnej histórii len po štvrtý raz. Za sedem mesiacov roka vybavilo letisko v Bratislave podľa hovorkyne spolu na prílete a odlete 1 275 885 cestujúcich. Predstavuje to nárast o dve percentá, respektíve o viac ako 24-tisíc cestujúcich oproti rovnakému obdobiu vlani. V júli sa zároveň uskutočnilo na letisku spolu 3372 letov, počas prvých siedmich mesiacov spolu 16 455 pohybov lietadiel - spolu odletov a príletov. Ako priblížila Ševčíková, najviac cestujúcich smerovalo počas prvého mesiaca letných prázdnin do Antalye v Turecku. Nasledovali lety do Londýna a z neho, dovolenkové destinácie Burgas v Bulharsku a Hurghada v Egypte. Prvú päťku top destinácií v júli uzatvára Dublin v Írsku. Od začiatku roka do konca júla využilo najviac cestujúcich pravidelné letecké linky do destinácií Londýn, Antalya, Dublin, Kyjev a Moskva a z nich do Bratislavy.


Američanka Keninová sa stala víťazkou turnaja na Mallorke

Keninová vo finále zdolala turnajovú trojku Švajčiarku Benčičovú.

MALLORCA. Američanka Sofia Keninová sa stala víťazkou tenisového turnaja WTA na Mallorke, keď vo finále zdolala turnajovú trojku Švajčiarku Belindu Benčičovú 6:7 (2), 7:6 (5), 6:4. Sofia Keninová (7-USA) - Belinda Benčičová (3-Švajč.) 6:7 (2), 7:6 (5), 6:4